text:
Ikibazo
Bibiliya ivuga iki ku byerekeye imanzi z'ibishushanyo no kwikeba ku mubiri?
Igisubizo
Itegeko ryo mu Isezerano rya Kera ritegeka Abisirayeli gutya: 'Ntimukiraburishe kwikeba ku mubiri, ntimukicishe imanzi z'ibishushanyo ku mubiri. Ndi Uwiteka' (Abalewi 19:28). Nyamara, n'ubwo abizera batagengwa muri iki gihe n'Itegeko ryo mu Isezerano rya Kera (Abaroma 10:4; Abagalatiya 3:23-25; Abefeso 2:15), kuba harabayeho itegeko ribuza kwicisha imanzi z'ibishushanyo, byagombaga kubyutsa ibibazo bimwe na bimwe. Isezerano Rishya nta kintu rivuga ku kibazo cy'uko umwizera agomba cyangwa atagombye kwicisha imanzi z'ibishushanyo.
Ku byerekeye imanzi z'ibishushanyo no kwikeba ku mubiri, ikizame cyiza n'ukumenya niba dushobora nta buryarya, kandi n'umutima nama, gusaba Imana guha umugisha no gukoresha icyo gikorwa cy'umwihariko mu ntego nziza Zayo. 'Namwe iyo murya cyangwa munywa cyangwa mukora ikindi kintu, mujye mukorera byose guhimbaza Imana' (1 Abakorinto 10:31). Isezerano Rishya nta tegeko ritanga ribuza kwicisha imanzi z'ibishushanyo cyangwa kwikeba ku mubiri, ariko nta n'ubwo ritubwira impamvu zo kwizera ko Imana ishobora kutwemerera kwicisha izo manzi cyangwa kwikeba ku mubiri.
Ihame rikomeye ryo mu Byanditswe Byera, ku bibazo Bibiliya idakemura ku buryo bw'umwihariko, kandi hakaba hari impamvu yo gushidikanya ko ibyo bintu bidashimisha Imana, si byiza rero kwishora mu gikorwa nk'icyo. Mu Abaroma 14:23 hatwibutsa ko ikintu cyose kidaturutse mu kwizera kiba ari icyaha. Tugomba rero kwibuka ko imibiri yacu, kimwe n'ubugingo bwacu, byacunguwe kandi bikaba ari umutungo w'Imana. Nubwo ibyanditswe mu 1 Abakorinto 6:19-20 bitavuga byeruye ku byerekeye imanzi z'ibishushanyo cyangwa kwikeba ku mubiri, bitwigisha iri hame: 'Mbese ntimuzi yuko imibiri yanyu ari insengero z'Umwuka Wera, uri muri mwe, uwo mufite wavuye ku Mana? Kandi ntimuri abanyu ngo mwigenge; kuko mwaguzwe igiciro. Nuko rero mutume imibiri yanyu ihimbaza Imana.'Uku kuri gutangaje kwagombye kuzana impinduka zigaragara mu byo dukora n'aho tujyana imibiri yacu. Niba imibiri yacu ari umutungo w'Imana, tugomba kubanza kumenya ko twahawe nta gushidikanya 'uruhushya' rw'Imana, mbere yo 'kwicisha' imanzi z'ibishushanyo cyangwa kwikeba ku mubiri.
English
Bibiliya ivuga iki ku byerekeye imanzi z'ibishushanyo no kwikeba ku mubiri?


c: text/html

text:
Wireba inyuma!
Yanditswe na: Ubwanditsi
2021-05-01 17:55:11
Ariko Yesu aramubwira ati “Nta muntu ufashe isuka ureba inyuma, ukwiriye ubwami bw’Imana.” Luka 9:62
Imana ntabwo ishaka ko tuba mu buzima bw’ibyashize. Izi ko n’uwaduha ubushobzi bwo gusubiza ibintu inyuma, tukongera tukarema ibintu uko byari bimeze icyo gihe, bitamera nk’uko byari bimeze. Wari uzi impamvu? Ni uko ibyo byari iby’icyo gihe, ubu tukaba turi muri iki gihe.
Ejo harashize, haragenda! Hasigaye mu mateka y’ibihe. Ubu ni none, dufite Imana y’ibihe turimo, kuko turiho muri iki gihe kandi tugomba kubaho mu buzima tugezemo. Umunsi wose icyarimwe ukwawo. Kenshi na kenshi abantu babuzwa umunezero wabo n’uko hari ibintu byigeze kubashimisha mu gihe cyashize, ariko bikaba bitakiriho. Benshi bajya batezwa agahinda n’uko babona hariho Imana yahozeho ariko yigendeye itakibaho.
Hari abantu bari kugenda bakonja, kubera ibihe bigeze kugirana n’Imana ubu bitagihari. Birababaje kuba bitagihari, ariko nyine ntibigihari kandi ntacyo wowe nanjye twabikoraho. Ahubwo tugomba kwiga kubaho muri iki gihe Imana irimo irakora ubu. Reka twishimira ibyo ikora ubu.
Tugomba gutera umugongo ibyahise tugasingira ibyo Imana iri gukora ubu mu buzima turimo. Imana ishimwe ko dushobora gusingira ibyo Imana itubikiye, ariko hagati aho tugomba gufata isuka yacu tukirinda kureba inyuma kubyahise bidashobora kongera kugaaruka.
Iyi nyigisho twayikuye mu gitabo kitwa “Help me- I am discouraged!”, cya Joyce Meyer, cyahinduwe mu Kinyarwanda gihabwa inyito “ Tuvuge tutaziguye ku gucika intege”
[email protected]

robotstxt: allowed

filter: keep


text:
Kamonyi: Minisiteri y’Ubutabera binyuze muri MAJ yegerejwe abaturage
Inzu ya Minisiteri y’ubutabera yahariwe gutanga ubufasha mu by’amategeko (MAJ) yaganirije abaturage ibibutsa ko Minisiteri y’Ubutabera iri rwagati muribo.
Kuri uyu wa Kane Taliki ya 12 Gicurasi 2016, mu murenge wa Gacurabwenge, akagari ka Gihinga umudugudu wa Ryabitana, inzu y’ubufasha muby’amategeko (MAJ) yaganiriye n’abaturage, bibukijwe ko Minisiteri y’ubutabera yaje rwagati muribo kugira ngo ibibazo bijyanye n’ubutabera n’amategeko bikemurirwe hafi.
Pauline Umwali, umuyobozi w’inzu y’ubufasha muby’amategeko (MAJ) mu karere ka Kamonyi, yasabye abaturage kugaruka ku ndangagaciro z’abanyarwanda bagerageza kwikebuka baganisha ku kwishakira ibisubizo mu bibazo bigenda bigaragara, kwikemurira ibibazo by’amakimbirane bivuka batarinze kwitabaza inkiko.
Yabwiye kandi abaturage ko iyi nzu y’ubufasha muby’amategeko ya Minisiteri y’ubutabera yabegerejwe, ko bagomba kuyigana, ko bagomba kumenya icyo ibamariye.
Umwali, yibukije ko bumwe mu bufasha iyi nzu itanga burimo; kwakira ibibazo bijyanye n’akarengane, ibibazo bishingiye ku mategeko, kugira inama no gukorera abantu imyanzuro bashobora gukoresha mugihe bagiye mu manza.
Umwali Pauline, yanabashishikarije abaturage kurangiza imanza ku neza, uwatsinzwe agatanga ibyo yatsindiwe atarinze gushyirwaho imbaraga.
Yibukije abaturage ko kandi bari mu cyumweru cyo kugaragaza imanza Gacaca zose zitararangizwa, asaba abazifite ko bazishyikiriza akagari kabo kuko zigiye kubarurwa mu buryo bw’amazina n’imibare.
Umwali, yibukije kandi ko MAJ iburanira abatishoboye iyo bibaye ngombwa ko ibyo baburana bijya munkiko, ababwira ko batagarukira gusa mu kuburanira abaturage ko ahubwo banakora igikorwa cyo kubahesha ibyabo mugihe babitsindiye.
Umwali, yibukije kandi abaturage ko ubu Minisiteri y’ubutabera yatangije icyumweru cyahariwe ubufasha mu Mategeko (Legal Aid Week) cyatangiye ku itariki ya 9-13 Gicurasi 2016.
Munyaneza Theogene / intyoza.com


text:
Itsinda Shekinah Drama Team rituruka mw’itorero rya Evangelical Restoration Church Kimisagara rihimbaza Imana ribinyujije mu mbyino ibikunze kwitwa drama ryateguye umugoroba w’isanamitima aho harimo ikinamico bise Quest to the cure tugenekereje mu kinyarwanda ni inzira igana ku gukira aho hazakorwa ikusanyabushobozi(fundraising), ibizavamo bikazafasha abasizwe iheruheru na Genocide yakorewe abatutsi muwi 1994
Shekinah Drama Team rimwe mu matsinda amaze kubaka izina hano mu Rwanda aho bamaze kwitabira Groove Award inshuro ebyiri, iri tsinda ryatangiye muri 2005 ubu bakaba bemeza ko imyaka bamaze kuba inararibonye kuburyo basanga igihe cyari kigeze ngo batange ubutumwa bwubaka imitima y’abanyarwanda ku bakijijwe nabatarakizwa, bakabibutsa ko Imana ariyo isana imitima ari nayo mpamvu bateguye iki gikorwa!
Shekinah Drama Team rero bakaba bizera ko ubutumwa buzatangwa aho buzaba bukubiyemo icyo Imana ishaka ku rubyiruko ndetse hakazanasobanurwa ku buryo bweruye ibisubizo bya bimwe mu bibazo abavutse nyuma yayo mahano bibaza
Twabibutsa ko iki gikorwa kizaba kuwa 10 z’ukwa kane, saa kumi n’ebyiri aho iri tsinda ribarizwa muri restoration church kimisagara


text:
Sliming herb ni icyayi cyiza gikomoka mu Budage (German Herb),
kigabanya ibiro by’umurengera, ni ingenzi cyane ku bantu babyibushye cyane badakeneye kureka ibyo basanzwe barya cyangwa ngo bakore regime idasanzwe. Ni icyayi kigizwe n’udusashe 50( tea bags) buri gasashe (tea bag ) gapima amagarama 41(41g) .
Ibyo gikora mu mubiri :
1. Sliming herb iringaniza ikigero cy’ibinure mu mubiri, ifasha gutakaza ibinure n’ibiro by’umurengera ; bityo bigafasha kunanuka vuba,
2.Ikura ibinure mu maraso no mu mwijima ; ihindura ibinure umubiri ubitse mo imbaraga(energy) ; ibi bifasha kumva umeze neza kandi ukagira igihagararo kimeze neza(physical fitness).
3.ifasha gukuraho ikibazo cyo kugugarirwa (indigestion),n’uburwayi bw’impatwe(constipation).
4. ikura imyanda mu mubiri kandi igatuma umuntu aba mwiza kuko umubiri uba utakibitse imyanda yangiza uruhu (detoxification and beautifying effects)
Ni bande bakeneye kugikoresha ?
1. Ikenewe n’abantu bafite umubyibuho ukabije, abifuza kuringaniza ikigero cy’ibiro byabo, abashaka kugabanya ibiro by’umurengera
2. Abantu bafite inda nini n’ibicece
3. Abantu barwara impatwe(constipation)
4. Abantu bafite umwijima ugira ibinure byinshi
5. Abantu bafite amateka yo kugira mu muryango abantu barwara diyabete,..
Mu gihe ukeneye gukoresha icyayi cya sliming herb ufite ubundi burwayi ni byiza kubaza muganga ; mushobora kwegera kandi abahanga mu by’imirere na sport bakabagira inama z’uburyo mwarushaho kumera neza mukora imyitozo ngororamubiri kandi murya amafunguro aboneye bijyanye n’imiterere y’umubiri wanyu ; horaho life ibafitiye abahanga mu buvuzi, imirire n’ubugororangingo babibafasha mo, ari naho mwasanga Sliming herb ikaba yizewe ku isoko mpuzamahanga, abayikoresha bayitangira ubuhamya.
Uramutse ukeneye sliming herb,wagana aho HORAHO Life dukorera mugi wa Kigali,mu nyubako yo kwa RUBANGURA, muri etaji ya 3 mu muryango wa 302 . Ku bindi bisobanuro ushobora kuduhamagara kuri numero 0788698813 / 0785031649 ,cyangwa ugasura youtube channel yacu ariyo HORAHO LIFE RWANDA
REBA VIDEO


text:
Rubavu: Abatwara abagenzi kuri Moto basabwe kubahiriza amategeko ajyanye n’umwuga bakora
Kimwe mu byafasha abatwara abagenzi kuri moto (abamotari) mu kwirinda no gukumira impanuka zo mu muhanda ngo ni ukubahiriza amategeko ajyanye n’umwuga.
Abakora umwuga wo gutwara abagenzi kuri moto mu karere ka Ruvabu bagera ku 1300 basabwe kubahiriza amategeko agenga umwuga wabo nka bumwe mu buryo bwo gukumira impanuka zo mu muhanda.
Taliki ya 24 Werurwe 2016, aba ba motari bahawe ubu butumwa mu nama bagiranye na Inspector of Police (IP) Solange Nyiraneza, akaba ashinzwe imikoranire ya Polisi y’u Rwanda n’abaturage ndetse n’izindi nzego hagamijwe kurwanya no gukumira ibyaha.
Aba bamotari baganiriye na Polisi y’u rwanda muri aka karere, bimbumbiye muri Union des Cooperatives de Taxi Motos de Rubavu (UCOTMRU), yabereye mu murenge wa Gisenyi.
IP Nyiraneza yababwiye, ati:”Mwibuke ko impanuka idatoranya. Kubahiriza amategeko agenga umwuga wanyu bibafitiye inyungu ndetse n’abandi bakoresha umuhanda.” yabasobanuriye kandi ko impanuka zo mu muhanda ziterwa ahanini n’umuvuduko urenze uwategetswe, guca ku bindi binyabiziga mu gihe kitemewe, guheka umugenzi urenze umwe, guheka imitwaro kuri moto n’ibindi.
IP Nyiraneza, yasabye abamotari kurangwa n’ubushishozi mu gihe bari gukora akazi kabo kugira ngo badatwara abantu bafite ibiyobyabwenge nk’urumogi, cyangwa bagiye gukora ibikorwa bindi binyuranyije n’amategeko.
IP Nyiraneza yababwiye kandi ati:” Bamwe muri bagenzi banyu bajya bafatwa bahetse ibiyobyabwenge kuri moto zabo. mubyirinde kandi mujye muha Polisi y’u Rwanda amakuru y’umugenzi cyangwa undi muntu wese mubonanye ibintu binyuranyije n’amategeko.”
Rwamucyo Emmanuel umuyobozi wungirije wa UCOTMRU, yagize ati:”Hari ubwo bamwe muri twe bajya birara bakarenga ku mategeko agenga umwuga wacu, Polisi y’u Rwanda yakoze neza kuduhwitura no kudusobanurira uruhare rwacu mu kwicungira umutekano.
Rwamucyo, yakomeje agira ati:“Gushaka amafaranga bigomba kujyana no kubahiriza amategeko agenga umwuga wacu, ibyo bizatuma twirinda impanuka zo mu muhanda.”yabwiye kandi bagenzi be kuzirikana no gushyira mu bikorwa inama zose bagiriwe na Polisi y’u Rwanda muri aka karere ka Rubavu.
Intyoza.com


text:
Ibisate bya mbere by’ibisani by’amategeko icumi byamenaguwemo ibice kuko Abisirayeli basengaga inyana ya zahabu. Ariko, Imana yatanze ibisate bya kabiri by’amategeko icumi ku munsi wa cumi w’ukwezi kwa karindwi ku bantu bihannye. Imana yashyizeho uyu munsi nk’Umunsi w’Impongano ufite amasezerano yo kubabarirwa ibyaha, kandi ushyiraho umunsi wa mbere w’ukwezi kwa karindwi nk’Umunsi mukuru w’Amakondera.
Intumwa Yohana yavuze ko amasengesho yose ahinduka umwotsi w’imibavu maze akazamuka imbere y’Imana.
Tugomba kumenya ko Umwuka Wera Ahnsahnghong n’Imana Mama basabira abantu bafite intege nke, bakurikirana ibintu bidafite ishingiro, kandi bananirwa kubona imigisha ihoraho mu Ijuru. Tugomba kwizihiza Iminsi mikuru y’Imana hamwe n’umutima wihannye, dushimira ubuntu bwabo.
Nyamara twebwe ubwo twiringira ibyo tutabonye, tubitegereza twihangana.Uko ni ko n’Umwuka adufasha mu ntege nke zacu kuko tutazi uko dukwiriye gusenga, ariko Umwuka ubwe ni we udusabira aniha iminiho itavugwa,
Abaroma 8:25–26
119 Bundang P.O.Box, Bundang-gu, Seongnam-si, Gyeonggi-do, Rep. of KOREA
Tel 031-738-5999 Fax 031-738-5998
Head Office: 50, Sunae-ro, Bundang-gu, Seongnam-si, Gyeonggi-do, Rep. of Korea
Main Church: 35, Pangyoyeok-ro, Bundang-gu, Seongnam-si, Gyeonggi-do, Rep. of Korea
ⓒ World Mission Society Church of God. All rights reserved. Privacy Policy


text:
Inyigisho yo ku cyumweru cya 2 gisanzwe, Umwaka B. Ku wa 14 Mutarama 2018
Amasomo: 1Sam 3, 3b-10.19 ; 1Kor 6,13b-15ª.17-20; Yh 1,3,35-42
Bavandimwe muri Kristu Yezu, nimugire amahoro ya Kirisitu Yezu kandi uyu mwaka twatangiye uzatubere uwo kurushaho gusabana n’Imana mu Ijambo ryayo ariko byuzurizwe mu bikorwa by’imibereho yacu ya buri munsi, nk’uko ubwaryo ribitwibutsa ko bazamenya abo turi bo bahereye ku mbuto twera (Mt 7,20).
Uyu munsi Ijambo ry’Imana riratwibutsa ko buri mukirisitu afite umuhamagaro, ubutorwe. Mu isomo rya mbere, Uhoraho arahamagara umwana Samweli ariko we akaba ataramenya gutandukanya ijwi ry’Imana n’iry’umuherezabitambo Heli. Twabibonye ubwo yamwitabye gatatu kose agira ati: “Ndaje kuko umpamagaye” ni uko umugaragu w’Imana Heli na we utari witeze ko Imana yahamagara umwana ahubwo akaba yarakekaga ko yaba ari kurota, maze na we mu rwego rwo kumuhumuriza akajya amusubizanya amagambo yuje impuhwe za Kibyeyi ati: “Sinaguhamagaye, mwana wanjye. Subira kwiryamira”. Ariko abonye ko umwana agarutse kandi abana bakaba barangwa n’umutima uzira uburyarya n’ubuhemu, uretse iyo bahahamuwe n’ababarera cyangwa se barigishijwe uburiganya n’ubucakura; Heli ni ko guterura ahumuriza umwana ndetse amubwira uko ari busubize iryo jwi nirisubira kumuhamagara: “Vuga, Nyagasani, umugaragu wawe arumva”.
Twumvise kandi uko intumwa za mbere za Yezu zamuyobotse. Uwo ni Andereya, Yohani na Simoni. Aba uko ari batatu umuhamagaro wabo ni inyigisho ikomeye k’uwitwa uwa Kirisitu wese. N’ubwo izina rya Yohani hano ritavugwa ariko ntagushidikanya ni we dore ko ari na we ubiduhamiriza mu ivanjili yanditse. Gukurikira Yezu babikesha Yohani Batisita wateruye abonye Yezu atambutse akababwira ati: “Dore ntama w’Imana”. Bamara kubyumva bagahita bamusanga.Yezu akabakirana urugwiro ababaza icyo bifuza: “Murashaka iki?” Na bo bati: “Rabbi (Mwigisha) utuye he?” Yezu yabashubije atabagoye ati: “Nimuze murebe” ni uko babona aho atuye bagumana na we barashyikirana, nyuma barataha. Andereya ahuye na mwene nyina Simoni, ntiyihererana inkuru nziza yo kuba yibonaniye na Kristu. Birumvikana ko baganiriye byinshi byamuguye ku mutima ubwo yari kumwe na Yezu, yamara kubisangiza umuvandimwe we akamubwira ko yamujyana nawe akamwirebera, kuko yari yamenye neza aho Yezu atuye. Ese ibyiza wamenye, wumvise wishimira kubisangiza abavandimwe n’inshuti cyangwa abana bacu? Buri wese yibaze, yihe n’igisubizo.
Bavandimwe, mu mibereho yacu tugomba kutibagirwa ko buri wese Imana imufiteho umugambi n’umuhamagaro, kugira ngo idutume aho idukeneye. Nyamara muri uwo muhamagaro wacu, Imana ntabwo tubasha kuyibonesha amaso y’umubiri. Nkuko tubona mu makuru atambuka kuri Televiziyo, aho twiyicariye umunyamakuru akatubwira amakuru y’ibibera iwacu no mu mahanga akagera aho agira ati: “Reka tubaze mugenzi wacu uri i Kampala atubwire uko byifashe”…uwo akaduha inkuru n’amashusho tukamenya ibyahabereye.
Imana yacu ihora iduhamagara, itubwira icyo idushakaho ariko kenshi usanga twarabaye ingumba z’amatwi. Ariko ntarirarenga, igikuru ni ukumenya ko buri munsi Yezu Kristu adukeneye ngo atwitumire. Nka Samweli ni ngombwa kugira abo tubaza kugira ngo dusobanukirwe. Abo ni ababyeyi bacu, baba ab’umubiri n’aba batisimu, abayobozi ba Kiriziya ndetse n’inshuti yagira icyo ikungura.
Natwe uyu munsi Yezu aratubaza ati: “Murashaka iki?” Natwe tugenze nka Andereya na mugenzi we tuti: “Yezu Kristu utuye he?”- Aha ntitwigore twibaza byinshi, Yezu tuzahurira kandi tumwumvire mu Ijambo rye, dusabwa gusoma no kuzirikana ngo ritubere urumuli rumurikira imibereho yacu, tuzahurira mu Gitambo cy’ukaristiya (Misa ntagatifu), mu gihe tumuramya tukanamushengerera mu Isakaramentu ritagatifu ry’Ukarisitiya, ariko bizarushaho kuba agahebuzo mu kubona Yezu muri mugenzi wacu udukeneye: aha twavuga umurwayi n’umugororwa tubasuye, igihe turenganuye uwo tuzi ko arengana, igihe dutabaye umuzigirizwa n’umukene tubagoboka mu bibagoye, igihe dutabaye uwagize ibyago cyangwa igihe duhumurije uwasaritswe n’agahinda, mbese igihe cyose dukoze igikorwa cyiza cyose tubikoreye ikuzo ry’Imana n’umukiro wa mugenzi wacu..
Tuzirikane aya magambo ya Yezu:“Hahirwa abumva Ijambo ry’Imana bakarikurikiza”(Lk 11,28). Birakomeye kumenya no gutandukanya Ijwi ry’Imana n’andi majwi buri wese agenda yumva, cyane cyane iyo Imana iduhamagarira kugira icyo dukora, dore ko hari ubwo twinangira umutima tukihugiraho aho kumva ko idumahagarira gutabara, kugoboka, gufasha udukeneyeho ubutabazi cyangwa se ahandi hose hakenewe ubufasha bwacu. Ibyo twabibonye mu isomo rya mbere aho Samweli yari ataramenya ko Uhoraho ari we umwihamagariye atari Heli.
Bavandimwe, muri twe hirangiramo amajwi menshi tutabasha gusobanukirwa. Aha twatanga ingero: Ijwi ryo kwihugiraho no kwirengagiza abandi, iryo kumva turi kamara no kumva ko twihagije, ijwi ry’ubwoba n’ubunebwe, hakazamo kandi n’ijwi nyaryo ry’Imana. Ni uko bikarangira dukurikiye ijwi rihuje n’ubukirigitwa bw’amatwi yacu. Ese twabwirwa n’iki inkomoko y’ayo majwi? Ese ni kuri Yezu Kristu? Ubusanzwe umuntu wese ijwi abasha kumenya no kudapfa kwibagirwa ni ijwi akunze kumva kenshi, biragoye ko umwana yakwibagirwa ijwi ry’ababyeyi be cyangwa se ngo umuntu yibagirwe ijwi ry’inshuti ye y’akadasohoka ndetse ni kimwe n’ijwi wumvise inshuro nyinshi ntabwo ripfa gusibangana. Ubwo rero niba dushaka kumenya gutandukanya ijwi rya Yezu n’andi majwi twumva, turasabwa kwihata gushyikirana na we mu ijambo rye kenshi gashoboka kandi tukarizirikana, ngo ridakomeza kuba amasigara-cyicaro. Gusenga tubishyizeho umutima, ryaba isengesho rusange ariko by’umwihariko isengesho rya buri wese ku giti cye. Mu Ijambo ry’Imana n’isengesho ni ahantu rwose hafasha buri wese guhura n’Imana no gushyikirana na yo tukumva ijwi ryayo n’icyo riduhamagarira gukora.
Bavandimwe, twisunze umubyeyi Bikira Mariya wanyuze Imana, dusabe guhorana ishyaka ryo kabasha gutega amatwi ijwi rya Yezu riduhamagara, kumenya kubwira no kwakira neza ugize icyo adusobanuza, nk’uko Heli yabigenje, maze natwe tubashe kumusubiza nka Samweli tuti: “Vuga, Nyagasani, umugaragu wawe arumva”.
Padiri Anselme MUSAFIRI
Espanya


text:
Nyuma yo gusoma inkuru yasohotse ku rubuga Igihe.com rukunze gutambutsa ibitekerezo n’amatangazo ya Leta ya FPR , inkuru yiswe « Amwe mu mashuri yubikiwe imbehe kubera kutagira abarimu », nifuje kugira icyo mvuga ku cyemezo cya FARG kigaragara muri iyo nyandiko no ku gitekerezo cy’icengezamatwara (idéologie) kiri inyuma y’icyo cyemezo.
Muri iyi nyandiko ntitwirirwa twibaza niba FARG igomba kubaho cyangwa kutabaho : Iriho ! Ntitwirirwa twinjira mu mpaka zo kwibaza niba FARG ikwiye gukomeza ubutumwa bwayo bwo gufasha Abacitse ku icumu rya jenoside: abo ifasha uko bari kose ni abana b’U Rwanda.
Ikibazo ni imikorere irenze ububasha buzwi bwa FARG , bikaba bisa n’aho FARG yahindutse Leta mu yindi, Ishyaka rya politiki cyangwa Groupe y’Abamafia bacuruza ububabare bw’abandi.
I. Ubutumwa bwa FARG ni ubuhe ?
Nk’uko abayobozi bakomeje kubisobanurira rubanda, FARG ( =Fond d’assistance aux rescapés du génocide) ni IKIGEGA Leta yashyizweho ikoreshesheje itegeko no 02/98 ryo kuwa 22/01/1998 ryaje kuvugururwa n’itegeko nimero 69/2008 ryo kuwa 15/12/2008. Kuva icyo kigega cyashingwa amamiliyari menshi agishyirwamo atangwa n’abaturage ndetse na Leta igashyiramo igice cy’ingengo y’imari kingana na 6%( 2011). Icyo kigega cyahawe misiyo yo gushyigikira no gutera inkunga abarokotse jenoside yakorewe Abatutsi mu mwaka wa 1994 batishoboye, mu kububakira amacumbi no kubavuza, by’umwihariko FARG yakomeje kwita ku banyeshuri bacitse ku icumu ibarihira amafaranga y’ishuri, ikabaha ibikoresho by’ingenzi bakeneye kandi ikabavuza.
N’ubwo amafranga ya FARG yasahuwe kenshi n’abayobozi b’inda nini cyangwa agakoreshwa mu byo atagenewe nko kurihira amashuri y’abagore b’abaminisitiri bamwe na bamwe, nta wabura gushima uko FARG yafashije abacitse ku icumu batari bake, bakabasha kwivuza ,kubona aho batura no kwiga. Mu 2011, dore uko Umuyobozi wa FARG yatangaje imibare y’amafaranga yakoreshejwe : « mu bijyanye n’uburezi hatanzwe amafaranga agera kuri Miliyari 63,805,467,284 harimo n’ibikoresho by’ abanyeshuri, amafaranga y’ishuri n’ayo kubatunga; mu bijyanye n’ubuzima hamaze gutangwa agera kuri 7,514,431,152 naho mu gutanga inkunga y’ingoboka n’imishinga ibyara inyungu hatanzwe miliyari 5,575,397,315; mu macumbi hatangwa miliyari 9,792,574,487 z’amanyarwanda».
Ikibazo gikomeye ni ububasha budasanzwe FARG yihaye mu gihugu bwatumye hari abyibona nk’Ikigega kigendera ku ngengabitekerezo ivangura Abanyarwanda, bakagifata nk’ikigega cy’Abatutsi gusa, ari abarokotse jenoside n’abatarayirokotse, abakire n’abakene !
II.FARG ikwiye kwamaganwa ku ruhare yagize mu kwangiza uburezi mu Rwanda.
Abayobozi banyuranye ba FARG bakoresheje ububasha bahawe n’amafaranga y’Ikigega bangiza uburezi mu buryo bwinshi bunyuranye, reka tuvugemo bune gusa.
1)FARG yihaye intego y’uko abana bose b’Abacikacumu bagomba kwiga amashuri yisumbuye na Kaminuza kabone n’aho abo bana baba batabifitiye ubushobozi .
Tuzi ko abo bana bemererwa kujya mu mashuri yisumbuye na Kaminuza hatagendewe ku bushobozi bwabo bwo mu mutwe, dore ko n’abatsinzwe ikizamini cya Leta bahabwa imyanya mu mashuri ya Leta n’ayigenga! Gusa haje kugaragara ikibazo cy’uko abo bana batsindwaga cyane mu mashuri yisumbuye, bagahora bahindagura ibigo, mu kajagari gakomeye . Ndetse benshi muri abo bana nta n’umurava (effort)bagaragazaga mu kwiga kuko baba bizeye ko FARG izabarihira amafaranga y’ishuri, uko byagenda kose! Ibyo byatumye FARG inengwa ko isesagura amafaranga menshi mu burezi ariko umusaruro ukaba muke. Mu kwikuraho icyo kinegu nibwo FARG yadukanye ibyo kugoreka umugambi wa UNESCO wiswe « Education pour tous », ikawusobanura yemeza ko nta mwana urihirwa na FARG wagombaga gutsindwa bityo ngo abuzwe kwimuka kabone n’iyo yaba atagejeje ku manota 10% ! Bwarakeye Leta ifata icyo gitekerezo « kibi cyane » ikigira icyayo ! Minisiteri y’uburezi ica iteka ko nta mwana w’u Rwanda ukwiye gutsindwa mu ishuri ! Hadutse imvugo ivuye ibukuru igira iti « Nta munyeshuri utsindwa, habaho mwarimu w’umuswa » , abantu barayemera ! Ishyano riragwira ni ukuri !
Ingaruka z’iyo politiki idahwitse y’uburezi twarazibonye: abana bose bariga, bakimuka, ndetse bakabona dipolome, yewe n’iz’amatota 2 % zigatangwa ! Nyamara ntibyatinze kugaragara ko AGACIRO k’izo dipolome zahawe abana b’urubyiruko rwitwa ko rwarangije amashuri yisumbuye ariko rutazi gusoma no kwandika ari ZERO. Kurangiza kaminuza utazi no kwiyandika ibaruwa isaba akazi, ni nde bifitiye akamaro? Muri make izo ngirwa-dipolome ntacyo zimariye abazitunze n’igihugu ! FARG yafatanyije na Leta ya FPR gushuka urubyiruko !!! Nta kindi.
Icyagombaga gukorwa ni iki ?
Kutagira impano yo kwiga amashuri maremare nta gisebo kirimo. Kwiga Kaminuza si ibya bose, ariko utize amashuri ahambaye ashobora kugira impano yo gukora imirimo y’amaboko . Aho gushuka abana bacitse ku icumu ngo bose baziga amashuri yisumbuye na za kaminuza kandi nta mpano babifitiye, FARG na Leta bagombaga kurihira abana batsinze ikizami cya Leta kuri « barême » imwe mu gihugu cyose, abandi bagafashwa kwiga imyuga izabagirira akamaro, hakurikijwe ubushobozi bwa buri wese.
2) Na none FARG yangije uburezi mu gusenya amwe mu mashuri yigamo abana irihira.
FARG yishyura itinze cyane hakaba n’ubwo yambura ibigo. Ushaka lisiti y’ibigo bimwe na bimwe byambuwe na FARG twayimugezaho maze akirebera ukuntu FARG yagiye yanga kwishyura ibigo kandi byari bifitanye amasezerano, byarakiriye abana bayo, bagacumbikirwa, bakagaburirwa ….! Njyewe wakoranye bya hafi n’ubuyobozi bw’amashuri yisumbuye yigenga, hari igihe abayobozi b’amashuri babunzaga imitima babitewe n’ibibazo byakomokaga kuri FARG . Urugero ?
Kubera ko FARG yishyurira abana bayo bitinze, amafaranga y’ishuri atanzwe n’abana batarihirwa na FARG niyo yagombaga gutunga ikigo! Kandi abo bana bagombaga kuyatanga mu ikubitiro ni babandi b’abakene batagira undi ubafasha, ni babandi bafite ba se bafunze…murumva abo aribo ! Ntibemererwaga kwinjira mu kigo batayatanze ! Hakaba rero ubwo bazana udufaranga dukeduke, minerval y’igihembwe ituzuye! Utwo duke twaratwakiraga, abana bakaba barya utwo , twashira, nka nyuma y’ibyumweru bitatu cyangwa ukwezi, tukirukana abo bana ngo basubire iwabo bajye gushaka andi mafaranga ! Umunsi umwe rero umwana w’umuhungu yarihanukiriye avuga irimuri kumutima! Yabivuze muri aya magambo:
« Data amaze imyaka 10 afunze atagira dosiye , bivuze ko arengana. Mama nta kazi ka Leta agira, ntagira umuntu n’umwe umufasha, yirirwa aca incuro, yicisha abavandimwe banjye inzara, kugira ngo ashobore kumbonera ibi bihumbi 6000 nazanye ! None ninjye mwirukanye n’ubukana bwinshi ngo ninjye kuzana andi mafaranga mu gihe abana ba FARG batatanze n’iritoboye bo basigaye hano mu kigo barya ayo njye natanze ! Aka karengane kazashira ryari muri iki gihugu ?! »
Abayobozi b’ikigo barabyumvise bagwa mu kantu :uyu mwana ntiyavugaga ukuri ?
3) Hari igihe FARG igira itya , igaha abana ibyemezo ko izabarihira. Abayobozi b’ibigo bakabakira, dore ko nta n’uwemerewe kwanga kwakira abo bana. Mu mwaka hagati FARG igasubira mu malisiti yayo, igakura bamwe mu bo yari yaremeye kurihira! Ubwo nyine ibigo bikaba birahombye!Ibi bihora biba. Kandi nta rwego rubaho abayobozi b’ibigo byambuwe bagira baregera FARG ngo barenganurwe !!!!
4) Hari ubwo abana barihirwa na FARG bacuruzwa batabizi : FARG ikabohereza mu bigo by’amashuri biyoborwa n’abafitanye « isiri » n’abayobozi bazi gushimira abategetsi ba FARG ! Hazakorwe anketi maze murebe ngo muratahura ruswa itangaje yihishe inyuma yo gukura abana ba FARG mu bigo bimwe by’amashuri bakoherezwa mu bindi ! Hari n’ubwo byagaragara koko ko habaho « amazina fictifs » y’abana bitwa ko bafashwa na FARG kandi batabaho ! Dufite ubuhamya kuri iki kibazo.
FARG itanga amafaranga yayo igihe ishakiye n’uko ishatse , ititaye ku bibazo byihutirwa ibigo by’amashuri bishobora guhura nabyo mu guhemba abarimu, kugura ibikoresho, gutunga abanyeshuri….! Imikorere mibi nk’iyi ikwiye kwamaganwa igahinduka.
III. Kuki FARG yiha kugaya ibigo ngo bitagira abarimu bahagije !
Iyo FARG yihandagaza ikagaya ibigo by’amashuri bidafite abarimu bahagije yirengangiza ko yenda imikorere yayo ariyo itera ibyo bigo kutagira ubushobozi bwo guhemba abarimu bahagije. Ko mu Rwanda hari abashomeri benshi barangije Kaminuza, kuki ibigo by’amashuri yigenga bitabaha akazi ? Niba ibigo bitatu by’amashuri bya Muhazi College cyo mu karere ka Rwamagana, ESECOM Musange cyo mu karere ka Nyamagabe na APERWA cyo mu karere ka Gasabo bidafite abarimu bahagije si uko bidashaka kubagira! Yenda nta bushobozi bifite kuko FARG itubahiriza amasezerano yagiranye nabyo. FARG irashaka kubyambura no kubisenya!
Ese niba FARG igaya biriya bigo , hanyuma igafata n’icyemezo cyo kubikuramo abana yarihiraga , abazabisigaramo bo si abana ba Repubulika ? Minisiteri y’Uburezi yabyemereye gukora irabivugaho iki ? Ubu bubasha bwo kugenzura ubushobozi n’ireme ry’ibigo by’amashuri FARG yabuhawe nande ? Iki kibazo gikwiye gusobanuka.
Umwanzuro
Abayobozi ba biriya bigo bitatu FARG yarangije gucira urwo gupfa bararye ari menge ! Ibigo byabo bikwiye kurega umuyobozi wa FARG mu nkiko, FARG ikabanza ikabyishyura amafaranga ibarimo hanyuma kandi bakayiryoza akajagari iteje muri ibyo bigo, n’ isebanya ritazabura kugira ingaruka kuri ibyo bigo mu myaka izaza.
Minisiteri y’uburezi yakagombye kugoboka ibi bigo FARG iteye ubusembwa kandi ikabitera inkunga ku buryo byabona abarimu bahagije, inyubako zikwiye, n’ubushobozi bwo guhemba abakozi no gutunga abanyeshuri bityo uburere bitanga bukagira ireme.
Abana ba FARG nibaramuka bimuriwe ahandi bizaba bivuga ko ibi bigo bigiye gusigara ari iby’abana batari Abacikacumu gusa nk’aho bo bagomba guhabwa uburezi budafite ireme ! Inkurikizi z’icyemezo nk’iki ni nde utazibona ?Aha hari ikibazo gikomeye: mu Rwanda hari abana bagomba guhabwa uburezi bufite ireme n’abandi badafite ubwo burenganzira ! FARG ifite uruhare runini mu gushyira mu bikorwa iyi ngengabitekerezo kirimbuzi!
Padiri Thomas Nahimana.


text:
Kamonyi: Umurenge wa Mugina mu byumweru bibiri ukomeje guhiga indi yose
Mu rwego rwo gushishikariza abaturage kwitabira gutanga umusanzu w’ubwisungane mu kwivuza, Umurenge wa Mugina nturabona uwukura ku ntebe.
Mu Mpera z’icyumweru gishize cya Taliki ya 12 Kanama 2016, urutonde rw’uko imirenge ihagaze mu kwishyura ubwisungane mu kwivuza, ruragaragaza umurenge wa Mugina nk’umurenge ukomeje guhiga indi muri iyi gahunda y’ubwisungane mu kwivuza(Mutuelle de Sante).
Ku nshuro ya kabiri mu byumweru bibiri bikurikirana, umurenge wa Mugina ukomeje kwanikira indi mirenge igize aka karere. imwe mu mirenge, igaragaza imbaraga yashyize mu gikorwa cyo gushishikariza abaturage kwishyura ubwisungane mukwivuza ariko kandi hakaba indi nayo imeze nkiyamaze kwiyakira mu myanya y’amanota ari munsi ya 50% mu cyumweru gishize.
Mugihe mu cyumweru cya taliki ya 5 Kanama 2016, imirenge itatu muri 12 ariyo yari hejuru ya 50% isigaye ikaba munsi ya 50%, kugeza ubu imwe mu mirenge yagaragaje impinduka mugukora ubukangurambaga kuko imirenge yikubye 2 ikaba itandatu muri 12 iri hejuru y’ikigero cya 50%.
Udahemuka Aimable, umuyobozi w’akarere ka kamonyi, yatangarije intyoza.com ko hari gushyirwa imbaraga nyinshi mubukangurambaga bw’iki gikorwa, avuga ko no murwego rwo kurushaho gukora no korohereza abaturage mugihe abakozi bamwe babonye ikiruhuko ngo bo ntacyo bagize.
Avuga ko bagiranye inama n’abayobozi b’imirenge bagasabwa gushyiramo imbaraga kuko ntacyo bakora mugihe umuturage yaba atabasha kubona uko yivuza abaye ahuye n’uburwayi, kuba Umurenge wa Mugina ariwo ukomeza kwanikira indi, Udahemuka yavuze ko ari ibisanzwe.
Udahemuka, ahamya ko imbaraga zashyizwe muri iki gikorwa, kuba mu nama y’umutekano yaguye barafashe umwanya wo kwicarira iki kibazo hamwe n’abo bireba, ahamya ko hari impinduka ziganisha aheza zizagaragara mu mirenge yose igize akarere ayobora muri Raporo itaha.
Muri iki cyumweru cyatangiye taliki ya 15 Kanama 2016, Nkuko Umuyobozi w’akarere ka Kamonyi Aimable Udahemuka abihamya, hitezwe ko imibare ishobora kuzamuka ku bw’ubukangurambaga bwakozwe hamwe no kwigomwa kubayobozi bagakora ku munsi w’ikiruhuko bagira ngo bakire abaturage babafashe mu kubaha Serivise ijyanye no kwishyura ubwisungane mu kwivuza.
intyoza.com


text:
Byari ibirori bibereye ijisho, abageni bari bagaragiwe n’amagana y’abarimo inshuti zabo, imiryango, abakirisitu basenganaga [kuko yari amaze umwaka ashinze itorero] n’abandi.
Ubu bukwe bwatashye nyuma y’imyaka irindwi aba bombi bari bamaze bahuye bwa mbere, ubwo bari ku ntebe ya kaminuza i Kisangani.
Mu 1992, ni bwo Nyinawingeri Angelique yahuye na Gitwaza Paul. Icyo gihe batangiye amufasha mu ivugabutumwa ariko uko iminsi yicuma, ibyiyumviro by’urukundo bigenda bibaganza kugeza imitima ihuye.
Ku wa 30 Kanama 2021 ni bwo Apôtre Dr Paul Gitwaza na Pasiteri Nyinawingeri Gitwaza Angelique bizihizaga imyaka 24 bamaze mu rushako.
Mu butumwa yatanze mu cyegeranyo cyanyuze kuri Televiziyo Authentic yegamiye ku itorero rya Zion Temple, cyagarutse ku buzima bw’umugabo we wujuje imyaka 50 yakomoje ku nkuru z’uburyo bamenyanye.
Abandi bagitanzemo ubuhamya bagarutse ku buzima bw’ubuto bwa Gitwaza, uko yageze mu Rwanda avuye, urugendo yanyuzemo kugira ngo abe ari umuvugabutumwa ukomeye n’uko yashinze itorero.
Nyinawingeli yari umwe mu bantu bafashaga Gitwaza mu bikorwa byo kwamamaza ivugabutumwa yakoraga nyuma yo kumenyana.
Yagize ati “Apôtre Gitwaza twahuriye muri Congo i Kisangani mu 1992, aho twari twataramye kubera ibikorwa byo gukusanya inkunga y’Abanyarwanda kugira ngo bazabashe gutaha mu gihugu cyabo.”
"Ubuhanuzi bwose yari afite nagendaga mbukwirakwiza. Namushakiraga n’ahantu akorera ivugabutumwa kuko yakundaga cyane kuvuga ubutumwa. Rero muri uko gukomeza dukorana niho twaje gukundanira.”
Avuga ko ikintu gikomeye cyamukururiye kwinjira mu rukundo na Gitwaza harimo n’inganzo uyu mukozi w’Imana yari afite.
Yakomeje ati "Ikintu cyatumye mukunda cyane, cyafashe umutima wanjye ni ukuririmba afite gitari. Ku Nkurunziza mbere yo kwigisha yararirimbaga, nkamureba nkavuga nti eeeh uriya ni wa muntu tuziranye? Nkabona afite ubundi bwiza ku isura ariko nanone ukabona afite umutima ukunze ukuntu. Icyo kintu cyaramfashe cyane.’’
Ubwo bizihizaga isabukuru y’imyaka 22 bamaze bashyingiwe, Gitwaza n’umugore we bashimangiye ko muri urwo rugendo rwose bafashijwe no kwihanganirana.
Dr Gitwaza yagize ati “Iyo myaka yose mbabwira ikintu gikomeye kibaho ni ukwihanganirana, mugatungwa n’amasengesho. Twaciye muri byinshi ariko turashima Imana ko tugihagaze.’’
Nyinawingeri Angelique yavutse ku wa 18 Werurwe 1971 mu gihe Gitwaza yaboneye izuba muri Repubulika Iharanira Demokarasi ya Congo ku wa 15 Kanama 1971. Aba bombi bafitanye abahungu batatu b’imyaka 22, 19 na 17 baba muri Amerika.
Ubuzima butangaje bwa Apôtre Gitwaza, umwana wakuriye mu Bijombo
Tariki ya 15 Kanama 1971 ni bwo impundu zavuze mu muryango wa Kajabika André na Léah Nyirabasabaga. Uwo munsi bibarutse umwana w’umuhungu, wahawe izina rya Paul Muhirwa Gitwaza.
Yaboneye izuba mu gace ka Uvira muri Repubulika Iharanira Demokarasi ya Congo, mu Kigo Nderabuzima cya Kavimvira, ni hafi neza y’umupaka w’iki gihugu n’u Burundi.
Nyuma y’umwaka umwe avutse umuryango we wimukiye ahitwa mu Bijombo mu Ntara ya Kivu y’Amajyepfo mu Burasirazuba bwa RDC.
Yageze ku Isi ari umwana wa nyuma muri barindwi bavukana, barimo abahungu bane n’abakobwa batatu.
Paul Gitwaza yavukiye mu muryango w’abakirisitu. Se, Rév Pasiteri Kajabika André ari mu bantu ba mbere bakijijwe ubwo yahuraga n’Abamisiyoneri b’Abapantekote baturukaga mu Busuwisi, baza kubwiriza ubutumwa mu Burasirazuba bwa RDC.
Kajabika ni we wa mbere mu Banyamulenge wabwirije ubutumwa i Murenge hose kugeza aho atangiye kubaka ibikorwaremezo birimo amashuri n’ibitaro.
Iyo nzira ni yo na Gitwaza yakuriyemo kugeza na n’ubu akiyirimo. Ubu izina Apôtre Dr Paul M. Gitwaza ni ingenzi mu myemerere ya benshi binyuze mu Itorero Zion Temple Celebration Center yashinze. Iri torero rifite amashami atandukanye ku Isi abarizwamo abayoboke barenga ibihumbi 100.
Mushiki wa Dr. Gitwaza, Rev. Neza Consolée, avuga ko yateye ikirenge mu cya Se agakunda ijambo ry’Imana akiri muto.
Yagize ati “Mu gihe cy’imyaka y’ubukure 12, 13 na 14, ni bwo yagaragaje ko ari umukozi w’Imana. Icyo gihe ni bwo yatangiye kuba umuyobozi wa Korali y’abana, uko agenda akura, agakunda kuririmba.”
Se yari afite ubuhanuzi bw’uko Gitwaza azaba nka Eliya
Abavandimwe be bavuga ko se Kajabika yari amufiteho ubuhanuzi bw’uko azaba nka Eliya, agahanurira amahanga n’abakomeye bigatuma amuhoza hafi ye ndetse bigera ubwo amushakira umwarimu uzajya amwigishiriza mu rugo.
Kuva ubwo yatangiye kujya muri korali no kugendana n’abanyamasengesho bakuze.
Pr. Mudagiri Mutabazi Noah wimitse Apôtre Gitwaza yagize ati “Yasenganye n’abo bagabo bakuru basengaga kandi nitwe twari tubayoboye mu 1983. Ni we mwana wari ubarimo tugeraho tumwita ‘intama ntoya’ mu zindi ntama zari zihari. Twamubonagaho ko arimo umuhamagaro w’Imana nubwo tutabimubwiraga.”
Dr. Gitwaza yatangiye kubwiriza ijambo ry’Imana imbere y’abantu benshi afite imyaka 14, ndetse abavandimwe be bavuga ko yari umwana witonda kandi uzi ubwenge.
Mushiki we Rev. Neza avuga ko ubwo yarangizaga amashuri yisumbuye kuri Institut de Bijombo, we n’abandi babiri aribo babonye impamyabumenyi ‘diplôme’ ku ishuri ryose, bimuhesha gukomereza Kaminuza i Kisangani.
Nubwo se yifuzaga ko aziga Tewolojiya, Dr Gitwaza we yumvaga yakwiga ibijyanye n’Ubuhinzi ‘agronomie’ ari nabyo yize mu myaka ibiri ya nyuma ya Kaminuza kuko ubanza yawizemo ‘Psychologie’ [Ubumenyi mu by’Imitekerereze ya Muntu].
Muri Kaminuza, ni ho Dr. Gitwaza yahuriye na Nyinawingeri Angelique, waje kumubera umugore.
Mu 1995 ni bwo, Gitwaza yageze mu Rwanda, atangira asengera mu Itorero Assemblée de Dieu, ndetse no mu ry’Inkuru Nziza, aho yajyaga abwiriza ubutumwa bwiza ariko anaririmba.
Nyinawingeli avuga ko yamufashaga mu kwamamaza ubuhanuzi bw’Imana yari afite, akamushakira aho avugira ubutumwa bwiza. Iyo mikoranire ni yo yashibutsemo n’urukundo.
Gitwaza yatangiye Zion Temple mu 1996
Gitwaza yakomeje umurimo we wo kubwiriza ubutumwa bwiza ndetse agenda amenyana n’abandi bavugabutumwa batandukanye.
Bishop Safari Théodore wakoranye na we umurimo w’Imana kuva mu 1995 yavuze ko bahuye yaramaze kubwirwa n’Imana ko azahura n’umwana w’umusore bagafatanya gusengera igihugu.
Ati “Duhuye muri icyo gihe nsanga ni we [yari yarabwiwe] ndabyishimira nshimira Imana ko ibyo yavuze ibyujuje.”
Mu 1996 ni bwo yatangije Minisiteri y’ijambo ry’Ukuri ‘Authentic Word Ministries’ ifite amashami abiri arimo iry’ibijyanye n’Ibikorwa by’umwuka n’iby’Iterambere.
Ishami rijyanye n’ibikorwa by’umwuka ryaje kubyara Zion Temple Celebration Center iturutse ku iyerekwa Imana yari yaramuhaye imubwira ko u Rwanda rugiye kuba umusozi w’Imana, nkuko yatoranyije Siyoni ngo ibe umusozi wayo ari nako yatoranyije u Rwanda ngo rube ubuturo bwayo. Aha ni ho havuye izina Zion Temple [urusengero rw’i Siyoni] .
Dr Gitwaza afite imyaka 26 mu 1997 ni bwo yasizwe amavuta ahinduka umuvugabutumwa wemewe. Igiterane cye cya mbere yagikoreye muri Kaminuza y’u Rwanda ndetse kibera muri Chapelle ya Kiliziya Gatolika.
Mu 2000 Paul Gitwaza na bagenzi be bateguye ikindi gitaramo kinini cyahuje amatorero yose kibera muri Stade amahoro cyitwaga ‘Heal Our Land’ [Kiza ubutaka bwacu].
Iki ni cyo cyakurikiranye n’ibindi byuruhererekane byiswe ‘Afurika Haguruka Urabagirane’ cyatangiye mu 2000, kikaba ngarukamwaka ndetse Abanyarwanda benshi barakizi kuko gitumirwamo n’abavugabutumwa bakomeye ku Isi.
Itorero rye ryatangiranye abakirisitu 120 mu 1999, ubu bakaba bamaze kwikuba inshuro zirenga 800 kuko mu 2021, Zion Temple ifite abakirisitu basaga 100.000 ku Isi.
Ishami rishinzwe Ibikorwa by’Iterambere ryabyaye amashuri, ubu hamaze gufungurwa agera kuri atanu, amaze kunyuramo abanyeshuri 5000. Iri shami kandi ryaje no kubyara ikigo nderabuzima cya Bethsaida gitanga serivisi z’ubuvuzi ku baturage basaga 21.000. Ni naryo ryabyaye Radio na Televiziyo Authentic.
Apôtre Gitwaza afite Impamyabumenyi y’Ikirenga (Phd) muri Tewolojiya n’iyindi mu bijyanye no gukora umurimo w’Imana. Ni umwe mu bagize Ihuriro ry’Aba-Apôtre ku Isi hose .
Yahawe igihembo cy’imiyoborere nk’umwe mu bantu bagize uruhare rukomeye mu bwiyunge n’isanamitima mu Rwanda binyuze mu gukira ibikomere no kubababarira, cyane ko ubutumwa yatangaga bwomoye imitima y’Abanyarwanda bari bavuye mu mateka ya Jenoside yakorewe Abatutsi. Ni igihembo yahawe n’Ikigo Corning cyo muri Amerika.
Benshi mu bo yabwirije ubutumwa bwiza bahamya ko yatumye bakira Kirisitu mu buzima bwabo ndetse abo bakoranye n’abo bagikorana bavuga ko ari umugabo wasizwe.
Ababyeyi bombi ba Gitwaza bitabye Imana, aho se Kajabika yapfuye mu 2012 naho nyina yitaba Imana mu 2021.


text:
Ntibanyendera yavuze ko natorwa azavuganira abafite ubumuga, ateze imbere umuco
Yanditswe na KAYITARE JEAN PAUL
Ntibanyendera Elissan Salim w’imyaka 40, Umukandida depite wigenga, atangaza ko bimwe mu byo ashyize imbere namara gutorerwa kujya mu Nteko Ishinga Amategeko, azakorera ubuvugizi abafite ubumuga no guteza imbere umuco n’ururimi gakondo.
Yabigarutseho ubwo yiyamamarizaga mu karere ka Gicumbi mu ntara y’Amajyaruguru ku wa Gatatu tariki 15 Kanama 2018.
Yabwiye abaje kumva imigabo n’imigambi ye ko namara gutorerwa kuba intumwa ya rubanda azavuganira abantu bafite ibibazo by’ubumuga, ikindi kandi azateza imbere umuco nyarwanda n’ururimi gakondo.
Avuga ko umusanzu we mu kubaka u Rwanda ari ukuba intumwa ya rubanda mu gihe yaba atowe. Asobanura ko impamvu yatumye atekereza kwiyamamariza kuba intumwa ya rubanda mu Nteko Ishinga Amategeko y’u Rwanda, ari uko akorana n’abaturage kuva mu mwaka wa 2008, ikindi akaba asanzwe azi ibibazo byabo kandi akaba abyirirwamo, byaba ari ibijyanye n’iterambere ryabo, n’iby’ubuzima busanzwe bwa buri munsi.
Ntibanyendera avuga ko atari intumwa ya rubanda ivuga ko izakora ibitangaza birimo no kubaka ibikorwa remezo. Ati: “Niyemeje kuba intumwa ya rubanda, aho nzajya ntega amatwi umuturage hanyuma nkajya kumuvuganira. Nta bwo ndi intumwa ya rubanda ivuga ngo nzakora ibitangaza nko kubaka imihanda… ahubwo nzareba ibibazo abaturage bafite mbigeze aho bigomba kugera kandi nizeye ko ngarukana ibisubizo birambye.”
Mu gihe yaba adatowe, yemeza ko yabyakira uko biri agakomeza imirimo asanzwe akora.
Ati: “Ntatowe nabyakira uko biri ariko sinacika intege. Nakomeza nk’Umunyarwanda ukunda u Rwanda, nakomeza ngakora uko nshoboye kugira ngo ibyo nshoboye gukora mbikore ku nyungu z’Abanyarwanda. Muri make nakomeza akazi nakoraga kandi ngateza imbere igihugu cyange.”
Umukandida depite wigenga, Ntibanyendera, avuka mu karere ka Nyagatare Umurenge wa Rukomo mu kagari ka Gahurura. Amashuri abanza yayarangirije ahitwa i Mutumba muri Nyagatare mu ntara y’Iburasirazuba, afite impamyabushobozi z’ikirenga eshatu zirimo iy’uburezi, ubumenyi bw’Isi, n’iy’icungamutungo mu minsi iri imbere azaba afite impamyabushobozi ihanitse mu bijyanye n’iterambere ry’igihugu. Impamyabushobozi z’ikirenga eshatu yazikuye mu cyahoze ari KIE.
Imwe mu mirimo Ntibanyendera akora mu buzima busanzwe, ashimangira ko asanzwe afite akazi yishimira. Kugeza ubu, ni umuyobozi w’ihuriro ry’ibigo n’amashuri yose mu Rwanda yita ku mwana ndetse akigisha umwana ufite ubumuga bwo mu mutwe.
Ntibanyendera kandi ni umukozi wa HVP Gatagara ishami rya Humura, ni ishuri ryita ku bana bafite ubumuga bwo mu mutwe rikorera i Ndera mu karere ka Gasabo mu mujyi wa Kigali. Ni n’umuyobozi kandi w’ihuriro n’ibigo by’imiryango itegamiye kuri leta bikorera mu karere ka Gasabo bita ‘Gasabo Child Protection Network’.


text:
Imyidagaduro
Ibihembo Ku Muntu Uzaririmba Neza Indirimbo Ya Alyn Sano
Umuhanzikazi Alyn Sano yashyizeho birimo guha Frw 50 000 ku muntu uzaririmba neza indirimbo aheruka gusohora yitwa ‘Urwo Ngukunda.’
Abahanzi bakunze gushyiraho amafaranga ku bakunzi babo mu rwego rwo kwamamaza indirimbo zabo. Bamwe bakabikora mu buryo bwo guhemba uwayibyinnye neza cyangwa se uwayiririmbye neza.
Alyn Sano uheruka gusohora indirimbo yise ‘Urwo Ngukunda’ nawe yatangije ubu bukangurambaga.
Abinyujije ku rukuta rwe rwa Twitter yagize ati “Mwiriwe neza, Ndizera ko mumeze neza? Mbazaniye inkuru nziza. Ifate video yawe uririmba Urwo Ngukunda maze utsindire ibihembo bishimishije harimo “Amafaranga ibihumbi 50 ,Kuzagaragara muri Video Clip yanjye no Gukorana mu buryo burambye .”
Abazifata ayo mashusho bazajya bayashyira ku mbuga nkoranyambaga zabo ubundi bagakora Tag ku izina rye bakanakoresha HashTag ya #UrwoNgukunda.
INDIRIMBO ya Alyn Sano


text:
Rubavu: Inka 834 zizahabwa abatishoboye muri 2018/2019
Yanditswe na IYAREMYE YVES
Ubuyobozi bw’Akarere ka Rubavu butangaza ko gahunda ya Girinka Munyarwanda ikomeje gushinga imizi mu karere aho inka 834 zizatangwa ku miryango itishoboye mu rwego rwo gukomeza kubafasha guhindura imibereho yabo ikarushaho kuba myiza.
Ubuyobozi bw’Akarere butangaza ko kuva iyi gahunda yatangira Inka zimaze gutangwa ari 4367 kongeraho inka 2463 zimaze kwiturwa zose hamwe zikaba inka 6830 utabariyemo izizatangwa uyu mwaka wa 2018/2019.
Umuyobozi w’Akarere ka Rubavu Habyarimana Gilbert avuga ko iyi gahunda igenda itera imbere ifasha abahawe inka muri gahunda ya Girinka yabavanye mu bukene ikabafasha guhindura imirire, aho babona amata agakemura ikibazo k’indwara zashoboraga kuba zaturuka ku mirire itanoze, ndetse ngo bibafasha kuba babona ifumbire bafumbiza imirima yabo.
Aragira ati “Turashima uburyo abaturage bagiye borozwa biteje imbere babikesha gahunda ya Girinka Munyarwanda, byarabafashije cyane kuko bafite aho bavuye naho bageze nk’ubu hari abo dufite bagenda baduha ubuhamya bw’ukuntu bavuye mu bukene bamwe biyubakiye inzu bameze neza, icyo tubasaba ni ukuzifata neza bakazirinda cyane ko natwe tuba tubari hafi nta kubatererana.”
Uyu muyobozi akomeza avuga ko muri uyu mwaka w’ingengo y’imari 2018/2019 muri gahunda ya Girinka Munyarwanda akarere kahigiye kuzoroza imiryango 834, kandi ngo igikorwa kizagenda neza kubera imbaraga zikomeje gushyirwamo.
Bamwe mu baturage batuye mu murenge wa Bugeshi mu karere ka Rubavu bashima Leta y’Ubumwe yashyizeho iyi gahunda yatumye bajya mu rwego rw’abatunzi cyane ko hari abivugira ko yatumye bubaka inzu zigezweho kuva aho bayiherewe.
Mwiseneza Josephine umwe mu baturage batuye mu murenge wa Busasamana aragira ati: “Kuva aho mperewe iyi nka yarabyaye nditura maze kwitura ubugira kabiri imaze kubyara kane kose ubwo ni izange n’izindi ebyiri namaze kwitura, yangiriye akamaro gakomeye kuko byatumye ngura imirima , mvugurura inzu yange imera neza, ibyo nakoze byose nabikomoye ku kuba mbona ifumbire imeze neza bakaza kuyigura indi nkayishyira mu murima wange w’ibirayi bikera neza.”
Akomeza avuga ko iyo yihaye gahunda abasha kuyigeraho kubera afite inka zimuha umusaruro ugaragara kandi umeze neza ari naho ahera ashimira Leta y’Ubumwe yashyizeho iyi gahunda.


text:
Dominic Nic ni umuririmbyi akaba n’umwanditsi w’indirimbo zihimbaza Imana (Gospel Songs). Amazina ye yose ni Dominic Nic Ashimwe, afite ubwenegihugu bw’ubunyarwanda, afite ibiro 74.5, uburebure bwa metero 1.72, ni umusore w’imibiri yombi. Mu mabara akunda higanjemo cyane umweru, arangwa no gucisha make, kubaha buri wese, kuganira cyane no gusetsa mu bandi.
Yavutse ku itariki ya 10 Ukuboza 1986, avukira ahahoze hitwa Perefegitura ya Gisenyi, ubu hitwa mu Ntara y’I burengerazuba. Ni umwana wa mbere mu muryango w’abana 6. Papa we umubyara yitwa Mbonigaba Anselme naho mama we yitwa Kamashyuza Veronique. Mu mwaka wa 1998, nibwo papa we umubyara yitabye imana azize uburwayi. Ubu Dominic Nic asigaranye mama we hamwe n’abavandimwe be 5.
Ku myaka ine, Dominic Nick yatangiye amashuri y’inshuke. Nyuma yimyaka 2, nibwo Dominic Nic yatangiye amashuri abanza mu kigo cyitwa Gacuba/II. Mu mwaka wa 2001, nyuma yo gutsinda ikizamini gisoza amashuri abanza, Dominic Nic yoherejwe gutangira icyiciro cyambere cy’amashuri yisumbuye (Tronc Commun), mu kigo cyitwa “ESSA Gisenyi” ahamara imyaka 3 hanyuma yoherezwa kurangiza amashuri ye yisumbuye mu kigo cyitwa “Collège Inyemeramihigo”. Mu mwaka wa 2007, nyuma yo gutsinda ikizamini gisoza amashuri yisumbuye, aho yahawe impamya-bumenyi y’amashuri yisumbuye A2, mu ishami ry’ubumenyamuntu (Sciences Humaines).
Ku myaka 8 gusa nibwo Dominic Nic yatangiye aririmba mu rusengero rwitwa Bethel rubarizwa mu itorero rya ADEPR (Association Des Eglises Pentecote du Rwanda), muri chorale y’abana bato yitwa Chorale Tumaini. Mu bwana bwe yakunze kumva abaririmbyi b’ibyamamare kw’isi nka Lucky Dube, R.Kelly, Craig David n’abandi.
Buhoro buhoro akomeza azamuka ariko icyakomeje kugaragarira buri wese haba ababyeyi be ndetse na bagenzi be mumikurire ye, ni uko yakomeje kugaragaza ko afite impano koko. Urro ni nk’aho ku myaka 11 gusa Dominic Nick, yahimbye indirimbo ye yambere yise “Mana Rurema”. Yanakomeje kugaragaza inyota yo kwiga gucuranga ibyuma bya muzika : Guitar, Piano n’ibindi.
Hashize igihe gito, yaje gukora Itsinda afatanije na bagenzi be baririmbanaga muri chorale harimo uwitwa Tumaini ndetse na Amani maze bakora Itsinda ry’abasore 3 ryitwaga “God’s Gift Group”. Iri tsinda ariko ntiryakomeje gukorana kuko nyuma y’imyaka mike buri wese yagiye gukomeza amasomo ye ahantu hanyuranye n’ahundi nuko bituma badakomeza kuririmbana.
Ku ishuri aho yize hose, Dominick Nick yakomeje kujya aririmbana na bagenzi be bigana, ayobora amatsinda yo kuramya no guhimbaza yo mu bigo yigagamo, kugeza ubwo arangije amashuri ye mu mwaka wa 2007. Mu mpera z’umwaka wa 2008, ni bwo Dominic Nic yagiye muri studio yitwa “Alphanet Studio” yakoreraga mu gihugu cya Repuburika iharanira Demokarasi ya Congo (RDC), mu mujyi wa Goma, uyu ukaba ari umugi wegeranye n’umugi wa Gisenyi aho avuka, maze akorana n’umu-producteur utunganya umuziki witwa Frank Mastola indirimbo audio yitwa “Inshuti nziza” ari nayo yakozwe bwambere kuri album.
Nyuma y’iyi ndirimbo yakomeje ategura n’izindi ndirimbo arizo : Nemerewe kwinjira, Ntihinduka, Ntacyadutanya, Ingoma, Nditabye, Ineza yaririmbanye n’undi muhanzi w’umunyarwanda witwa Faycal Ngeruka, na Arikumwe natwe (ari nayo yitiriye iyi album ye yambere) izi zose zashyizwe hamwe mu mwaka wa 2010, kuri album ye yambere yise “Ari Kumwe Natwe”. Igitaramo cye cya mbere, Dominic Nick yagikoze tariki ya 28 Werurwe 2010, ashyira ahagaragara iyi album ye “Arikumwe natwe”. Iki gitaramo yagikoreye I Kigali. Nyuma yahoo, ku itariki 09 Nyakanga 2010 Dominic Nic yerekeje muri kaminuza nkuru y’u Rwanda (National University of Rwanda) naho ataramira abanyeshuri baho, iki kikaba ari igitaramo cyo guhimbaza Imana kitazibagirana muri iyi kaminuza.
Nyuma y’icyo gitaramo, Dominic Nic yatangiye gutegura amashusho y’indirimbo ze (Clip Video). Ku itariki ya 19 Ukuboza 2010, nibwo yakoze indi ikindi gitaramo (concert) cyo gushyira ahagaragara album ye ya mbere y’amashusho(DVD). Iyi DVD nayo ikaba yaritiriwe album “Ari Kumwe Natwe”. Mu njyana akunda kuririmba, harimo injyana ya R&B, Slow-R&B, n’izindi njyana nyafurika muri rusange. Ibyuma bya muzika ashobora gucuranga harimo Guitar na Piano.
Mu bihembo amaze guhabwa harimo igihembo yahawe ku itariki ya 26 Kanama 2010 agihawe na Moriah Entertainment Group cy’uko Album ye Ari kumwe Natwe yabaye iya mbere mu kwezi kwa karindwi muri enye zahatanaga. Ku itariki ya 20 Gicurasi 2011, nibwo Dominic Nic yegukanye na none ikindi gihembo cyitwa Salax Awards, nk’umuhanzi w’indirimbo zihimbaza Imana witwaye neza mu mwaka wa 2010. Ibi bikaba ari ibihembo bitangwa na Ikirezi Group, ihemba abahanzi baba baritwaye neza umwaka wose.
Inzozi ze ni uko yazaba umuhanzi ukomeye haba mu Rwanda ndetse no ku isi yose akabasha kubwira abantu bose iby’inkuru nziza ya Kristo Yesu n’urukundo adukunda ruhebuje.
Indirimbo Zikunzwe za Dominic Nic
1 Ashimwe - Dominic Nic
2 Ingoma ya Yesu - Dominic Nic
3 Gukora neza - Dominic Nic feat Faycal
4 Nditabye - Dominic Nic
Reba Video
Urukundo
Umuhanzi Dominic Nic
at 05:20
Labels: abahanzi nyarwanda, ibyamamare


text:
Itorero ry’abanyeshuri barangije amashuri yisumbuye ryatangiye
Abanyeshuri barangije ikiciro cy’amashuri yisumbuye muri Kamonyi batangiye itorero rizamara iminsi icumi.
Itorero ryatangijwe taliki ya 11 Mutarama 2016, riri mu turere twose tw’u Rwanda aho abanyeshuri barangije amashuri yisumbuye bagiye kumara iminsi igera ku icumi biga amasomo atandukanye ashingiye ahanini ku indangagaciro na kirazira by’umuco nyarwanda.
Mu karere ka Kamonyi muri site enye zihari arizo , Ecose , Rukoma , Mugina na Kamonyi ; ikinyamakuru intyoza cyasuye site ya Ecose iri mu murenge wa Musambira ubwo iri torero ryatangizwaga ku mugaragaro abatozwa nabo bitabira ku bwinshi kugera aho batorezwa.
Uhereye mu gitondo abatozwa bagenda baza gahoro gahoro ariko uko amasaha yagiye yigirayo niko abatozwa bagiye barushaho kwiyongera aho kubanyeshuri 603 bateganijwe gutorezwa kuri Ecose abasaga 500 byagejeje saa kumi n’ebyiri z’umugoroba bamaze kuhagera.
Mbere yo gufungurirwa ku mugaragaro itorero abatozwa babanje gukora ikizamini cy’isuzuma bumenyi hanyuma yacyo ubuyobozi bw’akarere ka Kamonyi buhagarariwe n’umuyobozi w’akarere wungirije ushinzwe ubukungu n’iterambere Claudine Uwineza aherekejwe n’abandi bayobozi batandukanye batangiza ku mugaragaro itorero.
Bimwe mu byasabwe uru rubyiruko birimo kwitwararika mubyo bakora , kugira ikinyabupfura , kwita ku impamvu yatumye baza mu itorero , gushyira imbaraga n’umwete kubyo bakora umunsi k’uwundi , kurangwa cyane n’indangagaciro na kirazira by’umuco nyarwanda ,kuba amaboko n’imbaraga z’igihugu cyababyaye.
Claudine Uwineza umuyobozi w’akarere wungirije ushinzwe ubukungu n’iterambere mu karere ka Kamonyi yabwiye urubyiruko ko kuba intore bivukanwa, bigakuranwa, ndetse umuntu akaba yabisazana ngo naho ibindi bagenda babona ni ukongera cyangwa kwiyibutsa.
Site ya Ecose niyo site nini kurusha izindi zose uko ari enye muri Kamonyi kuko iteganijwe gutorezwamo abanyeshuri basaga 600 bo mu mirenge ya Runda, Nyarubaka na Musambira . iri torero ry’abanyeshuri riteganijwe gusozwa taliki ya 20 Mutarama 2016, uko abatozwa bose bangana baturutse mu mirenge itandukanye basabwe kwirwariza kugera kuri site bagomba gutorezwa ho.
Munyaneza Theogene


text:
Ubwihisho bw’Imana ishobora byose.
Yanditswe na: Ubwanditsi
2019-06-03 07:24:12
ZABURI 91.1
Uba mu rwihisho rw’Isumbabyose,azahama mu gicucu cy’Ishoborabyose.
Urwihisho ni ahantu ushobora kujya maze igishaka kukugirira nabi kikakubura, naho mu gicucu ho ni ahantu munsi y’ikintu runaka(igiti, inyubako,..) kinini, kenshi haba hari amafu, kuburyo iyo uhari uticwa n’izuba.
Nk’uko Mose yarinzwe na nyina ariko igihe cyagera akamurekura, ariko akisanga mu rwihisho bw’Isumbabyose (Kuva 2.3),Ni ko nawe abantu bajya bakurekura ariko bakisanga bakurekuriye muri urwo rwihisho bw’isumbabyose(Zaburi 27.10);
Kandi burya, nk’uko Imana yahishe Mose mu nzu ya Farawo kandi ari we wamuhigaga (Kuva 2.10), ni ko nawe uyu munsi Imana itajya iguhisha kure y’ibiguhiga: abantu bo bahisha ahiherereye, ariko Imana yo ihisha ku karubanda!
Ni yo mpamvu ushobora gusanga uburyo ubayeho uyu munsi ari bwo Imana iguhishemo bitewe n’ibiguhiga ibyo ari byo, kuko inzira zayo atari nk’izacu (Yesaya 55.8):
Igihe Petero yari arindiwe mu nzu y’imbohe ngo buke yicwe, yari aboheshejwe iminyururu ibiri, asinziriye hagati y’abasirikare babiri; ni bwo marayika yaje amukomanga mu mbavu, atwara ibitekerezo by’abo barinzi, aramusohokana, inzugi zikajya zikingura (Ibyakozwe n’intumwa 12.6).Iyo rero wageze mu rwihisho rw’Isumbabyose, nta kintu na kimwe kibasha kukwitambika imbere ngo kikubuze gutambuka (Zaburi 23).
Yona na we igihe yari mu ngando ye ategereje kureba ibyago byari kuba i Nineve niba banze kwihana, Imana yamumereje uruyuzi rumubera igicucu, ariko igihe kigeze haza inanda irarurya ruraraba izuba rimugeraho (Yona 4.7):
Imana rero ijya inemera ko izuba rikwica, ariko ku ruhande rwawe ujye uba maso, kuko akazi ufite cyangwa ubuzima bwiza ufite uyu munsi bushobora kuba ari uruyuzi Uwiteka yakumereje;nuko rero ujye ururindisha amasengesho menshi, kuko inanda ishobora kuza ikarurya rukuma bidaturutse k’Uwiteka ahubwo bitewe no kudamarara kwawe, bigatuma uhura n’ingorane (Gutegeka kwa kabiri 28.15): ariko niwigumira mu rwihisho rw’isumbabyose nta cyo uzaba!
[email protected]


text:
Yanditswe na Karegeya Omar
Raporo y’umugenzuzi mukuru w’imari ya Leta 2019, igaruka ku ihuzagurika mu mirimo yo kubaka ikiraro cya Manyama mu murenge wa Kayumbu akarere ka Kamonyi. Amasezerano yahinduwe kabiri, ibiciro byahinduwe birenze gatatu; ndetse abagenzuraga imirimo babihezwagamo nubwo nabo bari babiri ku nshingano zimwe.
Tariki 3 Ukuboza 2018, nibwo akarere ka Kamonyi kasinye amasezerano na GLECOS Ltd yo kubaka ikiraro cya Manyana mu murenge wa Kayumbu, ku mafaranga 162,256,620. Imirimo yagombaga kumara amezi ane, ikarangira tariki 10 Mata 2019; kuko yagombaga gutangira tariki 10 Ukuboza 2018.
Tariki 31 Ugushyingo 2018, hari hasinywe amasezerno yo gukurikira iyubakwa ry’iki kiraro; ahabwa ASSETIP kuri miliyoni hafi umunani ( 7,903,587),
Tariki 6 Ukuboza 2018, hasinywa andi nkayo, na ECHE Ltd kuri miliyoni eshanu (5,190,000).
Tariki 7 Ukuboza 2018, n’imirimo yo kubaka itaratangira, ibiciro by’ibikoresho byarahinduwe, maze ikiguzi cy’imirimo kivaho miliyoni icyenda (9,374,873). Ayari 162,256,620 ahinduka 152,881,747 imirimo itaratangira. Nta bisobanuro bifatika ubuyobozi bw’akarere bwatanze ku cyagendeweho hahiduranywa ibiciro.
Tariki 8 Mata 2019, habura iminsi ibiri ngo amasezerano asozwe, habayeho kongererwa iminsi 43 ku masezerano, agezwa tariki 22 Gicurasi 2019.
Bigeze tariki 21 Gicurasi 2019, habura umunsi umwe ngo imirimo irangire, amasezerano yongeye kongererwa iminsi 68; ubwo irangira ry’imirimo riba rishyizwe tariki 28 Nyakanga 2019.
Ubwo aya masezerano yavuguruwe kabiri, icyari amezi ane kiba arindwi n’igice.
Nyamara, icyatangaje abagenzuzi, ni uko muri ayo mavugurura yombi, ba rwiyemezamirimo basinyiye kuzagenzura imirimo batabimenyeshwaga. ECHE Ltd yo yarabyemeye, ariko ntiyabaga ihagarariwe.
Tariki 10 Nyakanga, habura iminsi 18 ngo imirimo yo kubaka ikiraro irangire, ibiciro byongeye gusubirwamo. Maze ikiguzi cy’imirimo kiva kuri 152,881,747 kiba 151,908,578.
Izi mpinduka zemejwe na ECHE Ltd gusa, kandi nta bisobanuro bihagije byerekanaga impamvu yazo; ahubwo hari inyandiko zerekana ko ASSETIP itigeze yemerenya n’izo mpinduka zose.
Tariki 25 Nyakanga, habura iminsi itatu gusa, habaye izindi mpinduka; agaciro k’isoko ryose gashyirwa kuri 149,845,442.
Izi mpinduka zakozwe hagati y’akarere na rwiyemezamirimo wubatse ikiraro, ariko abagenzuzi b’imirimo ASSETIP na ECHE ntibari bahari.
Aha ngo hari ibikoresho bimwe byamanutseho miliyoni 26; ibindi bizamukaho miliyoni 23. Haboneka ikinyuranyo cya miliyoni eshatu.
Abagenzuzi babiri mu nshingano zimwe, imirimo itaranogejwe
Ba rwiyemezamirimo bagombaga kugenzura iyubakwa rya kiriya kiraro, ni ASSETIP yahawe 7,903,587 ndetse na ECHE Ltd yahawe 5,190,000.
Nyamara inshingano bahawe zirasa, “gutanga inama n’ubufasha mu bya tekiniki”. Ibi rero bitera urujijo abagenzuzi, bagakeka ko byakozwe n’imwe muri ziriya kampani, cyangwa harimo uburiganya.
Ikindi ni uko izi kampani zombi zitabashije gutangira raporo ku gihe, nk’uko byavugwaga mu masezerano. Ntabwo ubuyobozi bw’akarere bwabashije gutanga ibisobanuro byanditse, ku birebana n’uko kutubahiriza ibyo amasezerano asaba. Noneho ikirenze, ni uko izi kampani zombi zitabihaniwe.
Cyakora ubwo igenzura ryakorwaga muri Gashyantare 2020, ryasanze ASSETIP yaramaze kwishyurwa 2,165,582 naho ECHE Ltd yarahawe 2,646,900.
Raporo ivuga ko amasezerano ya ASSETIP yaje guhagarikwa tariki 13 Mutarama 2020, habura iminsi 19 ngo habe ihererekanya bikorwa ry’ibanze (provisional handover) ryo kuwa 31 Mutarama 2020.
Iri subikwa ry’amasezerano ngo ryatewe n’uko akarere na ASSETIP batumvikanye kuri za mpinduka zabaye ku ngano n’ibiciro by’ibikoresho byakoreshejwe hubakwa ikiraro cya Manyana. Bivuga ko ASSETIP ntacyo yigeze ikora mu byo akarere kayisabaga (gutanga inama n’ubufasha tekiniki).
Biragoye kwemeza niba amafaranga yahawe abagenzuzi ahwanye koko n’imirimo bakoreye akarere.
Ihererekanya bikorwa ry’agateganyo ryabaye tariki 31 Mutarama 2020, ku bukererwe bw’amezi atandatu (iminsi 183), kuko imirimo yagombaga kurangira tariki 28 Nyakanga 2019, ugendeye ku masezerno yavuguruwe bwa nyuma.
Mu isesengura ryimbitse, byagaragaye ko ECHE Ltd, yakoze raporo tariki ya 26 Nyakanga 2019 isaba ko habaho ihererekanyabikorwa ry’agateganyo, ariko ASSETIP ntiyemeraga ubwo busabe.
Muri raporo ntibanagaragaza igereranya hagati y’ikiguzi n’ingano y’ibikoresho uko byagiye bihinduka mu ivugururwa ry’amasezerano ryabaye.
Muri iryo hererekanya bikorwa, GLECOS Ltd yari imaze kwishyurwa amafaranga 96,986,079 angana na 65% by’amasezerano ya nyuma ya 149,845,442. Ibi ni nako byari bikimeze mu gihe cy’igenzura rya Gashyantare 2020.
Ntibyoroshye kandi kwemeza ko igabanuka ry’ibiciro n’ingano y’ibikoresho ntacyo ryahungabanije ku bwiza n’ubukomere bw’ikiraro cyubatswe.
Abagenzuzi basuye iki kiraro cya Manyana mu murenge wa Kayumbu, basanga igikuta (mur de soutenement) kitararangira kandi ntibyashyizwe mu ihererekanyabikorwa ry’agateganyo.
Ikindi basanze igisenge cy’ikiraro cyaratangiye kwiyasa (parois du fossé), nyamara akarere kemeye ko imirimo yose yarangiye kandi yakozwe neza.
Ihindagurika ryabaye ku biciro n’ingano y’ibikoresho, nubwo byagabanutse, ntibihamya neza ko akarere kabonye ibyo kifuzaga bingana n’agaciro k’amafaranga yashowe muri iyo mirimo; cyane ko bitigeze bisinywa n’abagenzuraga imirimo.
[contact-form][contact-field label=”Name” type=”name” required=”true” /][contact-field label=”Email” type=”email” required=”true” /][contact-field label=”Website” type=”url” /][contact-field label=”Message” type=”textarea” /][/contact-form]


text:
Uyu ni umwe mu bahanzi bakiri bato nyamara bari kugenda bagaragara mu bitaramo bitandukanye byinshi bya gospel mu Rwanda, rimwe aririrmba ku giti cye ubundi acurangira bagenzi be ingoma.
Akomeza avuga ko ariho yamenye umuhamagaro we muri muzika, agira ati: “Nari nko kwishimisha mu gihe Mama yankundishaga muzika y’Imana, buri gihe mbyutse naririmbiraga Maman indirimbo nshyashya y'Imana izwi. Muri korali ya Sunday school y’urwo rusengero, niho namenyeye ko mfite ubushozi bwo kwandika indirimbo; natangiye gukunda music cyane ubwo nigaga kuvuza ingoma mfite imyaka icumi, njya kuri stage maze imyaka itanu ncuranga mu runsengero.
Nacurangiye kandi dacyacurangira benshi bazwi bo muri gospel, aba worship leaders na ba gospel artist benshi urugero nka Aline, the Sisters, Aime Uwimana, Pastor Martin n’abandi…...
Colombus yakomeje avuga ko yakomeje kuririrmba ngo avuye muri Sunday school ngo baje gukora group yitwa ‘Justified group yarimo Nicolas, Ben(The Ben), Dave, Yannick na Mbabazi (Licl Lick) ngo baririmbaga style nyinshi byari byiza kuko muri hip hop Lick Lick, Yannick muri rap mu gifaransa, na Dave mu cyongereza.
The Ben yari vocaliste mwiza muri style zikeneye amajwi ari metallic, naho Nicolas muri backing yari abishoboye. Columbus yageragezaga kuririmba style zose afatanyije n’abo twavuze haruguru bikarushaho kuryoha. Colombus yatangaje ko abo bahanzi baririmbanaga baje kureka gukorera hamwe kubera bamwe babavuyemo bajya muri muzika itari Gospel, aho twavuga nka Lick Lick umenyerewe cyane mu njyana isigaye yitwa ‘Ishuri rya kera’ (Oldschool) na The Ben uririmba cyane indirimbo z’urukundo hagati y’abahungu n’abakobwa n’izindi.
Mubyo Colombus akomeza atangaza harimo ko Imana yaje kumubwira ngo ayikorere azana urubyiruko kuri yo. Ubwo ngo yaje kubyutsa muri we indi style nshya yitwa ‘Ratayah Beat’ ikubiyemo style nyinshi cyane cyane Dancehall, Ragga, Reagge, Latino beat na R&B n’izindi zitandukanye. Ijambo ‘Rata’, Colombus yadutangarije ko riva ku nshinga “Kurata”, naho ‘Yah’ bisobanurwa mu ruheburayo “Uwiteka”. Iyo Colombus ari kuririmba Uwiteka, aba ari kumusaba ngo ahindure urubyiruko rwo mu isi yose amukoresheje nk’icyuma kiroba imitima yazimiye ahanini.
Gahunda ye mur’iyi minsi harimo gukora kuri album ye ikarangira, ubundi ngo agatangira umwaka utaha akomeza gahunda ye yo kuzenguruka mu bigo by’amashuri aririmba abakundisha gospel music kandi abereka ko n’abahanzi bayo bashoboye nta mpamvu zo kujya hanze yayo. “Ngewe intego yanjye y’ibanze ni urubyiruko kandi mu bigo by’amashuri niho urwinshi urubona icyarimwe ukaruha ubutumwa.” Ayo niyo magambo yasojesheje ikiganiro duheruka kugirana.


text:
Iri sesengura rigaragaza ko abakuwe muri iki cyiciro basigaye bifashije, abandi bari barimo batujuje ibisabwa, aho hongerewemo imiryango 27.691 izajya ihabwa iyi nkunga irimo iy’abasaza n’abakecuru batishoboye, abafite ubumuga bukabije ndetse n’abana barera abandi.
Abahabwa inkunga y’ingoboka itarenze ibihumbi 30 Frw buri kwezi, ibafasha kubona ibikenerwa by’ibanze nk’ibyo kurya ndetse n’ibikoresho by’isuku.
Umwe mu baturage bakuwe kuri uru rutonde waganiriye na RBA, Dusengumuremyi Daniel ufite ubumuga, yavuze ko yakoresheje aya mafaranga yahabwaga buri kwezi abasha kwiteza imbere, agera ubwo yisabira kuvanwa mu bahabwa inkunga y’ingoboka, ndetse ubu afite umushinga w’ubucuruzi.
Ati “Ubu mfite inguzanyo ya miliyoni nafashe mu kwezi kwa Kane uyu mwaka, urumva maze amezi atandatu ndi gukoresha inguzanyo ya banki. Ariko kuko nari maze kubona ko gukora bishoboka, gutinyuka bishoboka, igihe n’amaze mpambwa ayo mafaranga ngo antere kujya ku muhanda gucuruza mituyu ntabwo numvaga hari icyo nakora maze kumugara.”
Nubwo ariko hari abishimira intambwe bateye bakava mu cyiciro cy’abakene inkunga bahabwaga igahagarikwa, hari n’abatarishimiye ko yahagaritswe.
Muri bo harimo umukecuru w’imyaka 70, Nyiramana Pascasie, utuye mu Karere ka Bugesera wahabwa inkunga y’ingoboka kuva mu 2019, aza gukurwamo mu 2021, kubera ko byagaragaye ko afite abana bamufasha ndetse akaba yishyurwa ibihumbi 400 Frw buri kwezi kubera umunara w’itumanaho washyizwe mu isambu ye.
Yagize ati “Numva nagumamo kugeza mpfuye, n’iyi nzu si iyanjye, ni iy’umwana uri hanze aje yasubira mu nzu ye.”
Umuyobozi Mukuru wa Loda, Nyinawagaga Claudine, yavuze ko umuntu uhawe iyi nkunga, atagakwiriye kwicara ngo atuze ategereje leta ngo imugaburire.
Ati “Niba umuntu ahawe ubufasha kugira ngo yiteze imbere aba akwiye gukoresha ayo mahirwe, akayabyaza umusaruro. Aho kugira ngo anangire gusa yumve ko azirirwa ashyize amaboko mu mufuka Leta ikamukorera byose. Ibyo uretse no guhemukira igihugu cye nawe ubwe aba yihemuye kuko aguma hahandi gusa.”
Buri mwaka leta ishora arenga miliyari 18 Frw mu bikorwa byo gutera inkunga abatishoboye binyuze muri VUP, aho mu mwaka wa 2021-2022 izagenera inkunga y’ingoboka imiryango 107.079 mu gihugu hose. Uturere dufite abaturage benshi bahabwa iyi nkunga ni Nyamasheke, Gicumbi, Bugesera na Karongi.


text:
Abantu benshi bo mu matorero atandukanye ndetse n’amadini bavuga ko basenga ndetse inkingi yabo y’ingenzi akaba ari isengesho.Iyo usenga cyane usanga abandi bagufata nk’umuntu ukunda Imana ndetse ukitwa uwo kwizerwa.
Ibyo ariko ntibibuza ko hari n’abandi bitwikira isengesho bagirango nabo bitwe abizerwa nyamara bafitanye ibibazo na bagenzi babo batakemuye kandi babifitiye ubushobozi.Wakunda ute Imana utabonye mu gihe wirengagiza mugenzi wawe muhorana,erega niba ushaka kuba umwizerwa ku Mana banza ube umwizerwa kuri mugenzi wawe muhorana kuko Imana ikorera mu bantu.
Abantu rero basenga ariko batabanje gutunganya ibitagenda na bagenzi babo umuntu yabagereranya n’abantu Bibiliya yita Abafarisayo kuko baharaniraga kwoza inyuma y’igikombe n’imbehe ariko mu nda zabo harimo ububi(Luka 11 :39-41).Yesu akomeza kubibutsa ko aho gutunganya inyuma ,ahubwo ibiri imbere aribyo bakwiye gutangana ubuntu kuko aribwo rwose bizabatunganira.
Gusenga rero utatunganije ibiri imbere mu mutima wawe si byiza,Yesu yigisha abantu gusenga, mu isengesho yabahaye hari aho yageze aravuga ati” Utubabarire ibicumuro byacu nkuko natwe tubabarira ababitugiriye “,ibi bivuga ko ukwiye kujya imbere y’Imana kuyisenga ariko nawe wagiriye neza bagenzi bawe baguhemukira(ntakibazo mufitanye,mu gihe bishoboka ko cyakemuka).
Ugusenga rero ntacyo bimaze imbere y’Imana mu gihe uhemukira abandi,kuko gusenga k’umunyabyaha ari ikizira ku Mana,ariko iyo usabye imbabazi urababarirwa,ariko gusaba imbabazi kwiza ni ukubanza kuzisaba uwo wahemukiye hanyuma,ukabona kujya gusenga umutima wawe ukeye.
Usanga abenshi basenga ariko ntiwapfa kumenya usengana ukuri ,nyamara ugasanga hari abo bitanezeza kubera ubuhemu babaziho,ibi rero bitukisha izina ry’Imana,bigatuma n’abasengera aho uwo muntu asengera bose bakeka ko abasenga bose ariko bitwara.
Icyiza ni uko mu gihe ugiye gusenga wabanza ukisuzuma ukareba niba ntawe mufitanye ikibazo hanyuma mukagikemura,Yesu we yavuze ko mu gihe ujyanye ituro ryawe imbere y’Imana ukibuka ko hari mugenzi wawe mufitanye ikibazo ,ukwiye kubanza ukajya kumushaka mugakemura ikibazo noneho ukabona kuzana ituro ryawe.


text:
Padiri Nahimana n’itsinda rye bacungishijwe ijisho!
Mu gihe hasigaye amasaha make cyane ngo Padiri Nahimana Thomas n’ikipe ayoboye burire indege berekeza i Kigali, PDP-Imanzi, rimwe mu mashyaka atavuga rumwe na Leta ya FPR-Inkotanyi, ryiyemeje kumushyigikira ku mugaragaro, mu gihe ayandi mashyaka yo akomeje guseta ibirenge. Uretse n’uko guseta ibirenge ariko, abenshi mu banyamashyaka ndetse n’abatayarimo bakomeje gukurikiranira bugufi ngo barebe niba nyuma y’uko Padiri Nahimana asubitse urugendo rwe bwa mbere muri Mutarama, noneho azajya gukorera politiki mu Rwanda.
Havuzwe byinshi havugwa menshi kuri Padiri Nahimana Thomas n’ishyaka rye Ishema ry’u Rwanda. Uretse ejo hashize n’ubu kandi haravugwa byinshi hirya no hino ku kugenda kwe n’ishyaka ayoboye »Ishema ry’u Rwanda ». Bamwe bavuga ko Padiri Nahimana Thomas yiyahuye, abandi bati ari ku isiri na FPR Inkotanyi iri ku butegetsi na bagashakabuhake bayifasha. Abandi ndetse ntibemera neza ko azatinyuka guhinguka i Kigali bakurikije ibyo yagiye avuga kuri FPR; muri bo hakaba n’abavuga ko ashobora gukina akazungu agakubirana akigarukira i Burayi.
Hirya y’abo ariko hari n’abavuga ko abihanduzacumu burya babaho ko nta warukwiriye kuvuma iritararenga ngo akekere abantu ubusa nta bimenyetso kugeza ubu bigaragara ko bari ku isiri na FPR, cyangwa se ko bazakubirana bakigarukira i Burayi. Muri abo hakaba harimo ishyaka PDP-Imanzi ryiyemeje gushyigikira ku mugaragaro Padiri Nahimana Thomas n’ikipe ye mu gitekerezo bagize cyo kujya gukorera politiki mu Rwanda.
Ibyo ishyaka PDP-Imanzi ikaba yarabigaragaje ishyira ku mugaragaro itangazo ryayo kuri iki cyumweru tariki ya 20 Ugushyingo, aho ishimangira ko yifatanije na Padiri Nahimana Thomas n’ishyaka rye Ishema ry’u Rwanda mu gihe cyose bazaba bakomeje umurongo bari basanganywe wo kuba abavugizi b’abanyarwanda benshi bakomeje guhonyorwa no gucecekeshwa na FPR Inkotanyi.
Umunyamabanga mukuru w’ishyaka PDP-Imanzi, Jean Damascène Munyampeta, yadutangarije ko bashyigikiye Padiri Thomas n’ishyaka rye Ishema ry’u Rwanda ndetse n’undi muntu wese wagira ubutwari bwo kunjya gukorera politiki mu Rwanda agira ati: « Niba koko bashishikajwe n’impinduka, bakaba biyemeje kutazagambanira abanyarwanda, icyo bazadukeneraho cyose tuzakibafashamo uko dushoboye kandi twivuye inyuma; ariko nibazagerayo bakaruca bakarumira cyangwa bakayoboka nk’uko abandi bagerayo bakayoboka FPR Inkotanyi, aho ho ntacyo tuzaba tugipfana namba. Ubwo tuzabafata nk’uko twafashe Semushi Karangwa watatiriye igihango twari twagiranye».
Tumubajije niba uku gushyigikira ukugenda kwa Padiri Nahimana Thomas n’ishyaka rye bitazazana agatotsi mu mpuzamashyaka bakoreramo, umunyamabanga mukuru w’ishyaka PDP-Imanzi, Jean Damascène Munyampeta, yadutangarije ko buri shyaka rifite ubwigenge busesuye bwo kuba ryashyigikira uwo rishatse wese igihe cyose ribona ko ari ngomba, cyane cyane iyo ari ibirebana n’ibintu bishobora kuzana impinduka muri politiki mu Rwanda; yongeraho ko ibyo biteganywa mu mategeko agenga impuzamashyaka (plateforme) barimo.
Umunyamabanga mukuru w’ishyaka PDP-Imanzi yagize ati: ugushyigikira bariya bavandimwe biri mu byo twita »compétence exclusive », bishatse kuvuga: amategeko y’umwihariko w’ishyaka.
Mu bo twashoboye kuvugana kuri iri tangazo rya PDP-Imanzi rishyigikira Padiri Nahimana n’ishyaka rye, usanga abenshi bemeza ko impamvu andi mashyaka atabikoze ari ukubera ibivugwa hirya no hino kuri Padiri Nahimana ko ashobora kuba yararangije kwinjizwa muri FPR cyangwa se ko agiye kuba agakingirizo mu kwiyamamaza kwa Kagame. Abandi batemera ko Padiri Nahimana yaba igikoresho ako kageni, bemeza ko umunsi azagera i Kigali akerekana ko akomeje imvugo bamuziho, ko n’andi mashyaka ashobora kuzinga utwangushye akajya gukorera mu Rwanda.
Ku rundi ruhande hari n’abavuga ko uretse n’ibyo by’ikinamico babona ashobora gukora cyangwa se ntarikore ahubwo akaba intwari, usanga banahuriza ku ngingo ivuga ko uguseta ibirenge kw’abanyamashyaka mu gutangaza aho bahagaze ku rugendo rw’Abataripfana ari bya bindi by’abakeba bahora barebaguzwa, umwe acunga undi ariko anamuharabika ngo akunde yishyire aheza.
Mu gihe Padiri Nahimana n’itsinda rye batarasesekara i Kigali ngo turebe uko bazakirwa n’uko bazitwara mu kibuga, reka twizere kandi dutegereze ko batazatatira igihango; ko bazaba inyangamugayo, bagaharanira gusohoza ibyo bakomeje kwizeza abanyarwanda, birimo guhatanira ko mu Rwanda habaho impinduka muri politiki no mu gukemura ibibazo by’ingutu byugarije igihugu harimo ikibazo cy’inzara abayobozi b’u Rwanda baca ku ruhande n’icya jenoside n’ubwiyunge gikomeje kuba iturufu yo kugundira ubutegetsi kwa Kagame n’ishyaka rye FPR-Inkotanyi. Tubitege amaso.
Tharcisse Semana
No Comments Yet
Laisser un commentaire
Vous devez être connecté·e pour rédiger un commentaire.


text:
Ikoreshwa rya EBM ryorohereje Leta n’abasora
Yanditswe na Ntawitonda Jean Claude
Mu mwaka wa 2013 Ikigo cy’Imisoro n’amahoro cyatangije ikoranabuhanga rizwi nka EBM, ryaje risimbura uburyo bwari busanzwe bwo gutanga fagitire bwakoreshwaga intoki mu rwego rwo koroshya ikusanywa ry’umusoro ku nyongeragaciro, umusoro wishyurwa n’abaguzi.
EBM zaje ari igisubizo ku batanga umusanzu wabo kuko ibaha inyemezabuguzi igaragaza ko baguze kandi n’umusanzu wabo wageze mu isanduku ya Leta, bikanorohera ababishinzwe kumenya amafaranga yinjira muri iyo sanduku buri munsi.
Uwahawe uburenganzira n’amategeko bwo kwakira TVA ni umuntu wese ufite igicuruzwa rusange cya miliyoni 20 z’amafaranga y’u Rwanda ku mwaka cyangwa miliyoni eshanu mu gihe cy’amezi atatu. Itegeko ryemerera n’abatagejeje kuri icyo gicuruzo ariko bashaka kwakira TVA kubikora.
Nyamara Ubuyobozi bw’Ikigo k’Igihugu k’Imisoro n’Amahoro (RRA) buranenga bamwe mu bacururiza mu Rwanda birengagiza ikizere Leta y’u Rwanda yabagiriye ikabaha inshingano zo kwakira umusoro ku nyongeragaciro (TVA), umusoro wishyuwe n’Abanyarwanda bakawitiranya n’amafaranga yabo.
Bamwe mu bacuruzi batangarije Imvaho Nshya ko hari ubwo bagira imbogamizi z’imigozi y’utumashini twa EBM isaza vuba, bateri zitaramisha umuriro ku buryo iyo idacometse bidashoboka gusohora inyemezabuguzi, itumanaho ryatwo ribatenguha, hakaba n’abakiriya badakozwa ibyo kwaka inyemezabuguzi bigatuma n’abacuruzi badohoka ku kuzitanga.
Mbera Emmy Umuhuzabikorwa wa EBM mu Kigo cy’Imisoro n’Amahoro RRA, yatangarije Imvaho Nshya ko ibyo abacuruzi bavuga ari urwitwazo, ahubwo bakira umusanzu wa rubanda ukabaryohera bakirengagiza inshingano bahawe zo kugeza uwo musanzu mu isanduku ya Leta.
Yagize ati “Iyo habayeho ikibazo tekiniki turabyemera ndetse n’itegeko ryarabiteganyije. Niba wenda bateri igutengushye, umuriro wabuze, imashini igize ikibazo wajya gusohora inyemezabuguzi ikanga, icyo gihe wandika inyemezabwishyu y’intoki ukabyandikaho ko imashini yagize ikibazo n’umukiriya ukabimubwira. Iyo bya bibazo byatumye udakora bikemutse, itegeko rivuga ko ufata za nyemezabuguzi z’intoki ukazinyuza mu mashini.”
Ku bakiriya badasaba inyemezabuguzi avuga ko babiterwa no kudasobanukirwa ko ari bo batanga TVA, ariko ko bidaha umucuruzi uburenganzira bwo kudasohora fagitire.
Ati “Iyo si impamvu yabuza umucuruzi kuyisohora, itegeko ribasaba gusohora inyemezabuguzi batitaye ko bayatswe cyangwa batayatswe no ku gaciro k’inyemezabuguzi. Iyo utayisohoye hari ibihano uba uteganyirijwe.”
RRA NTIBA YIFUZA GUHANA ABACURUZI
Mbera Emmy akomeza avuga ko RRA idashimishwa no kubona abafatanyabikorwa bayo bafunga imiryango, ahubwo igihano cyashyiriweho gukebura abakitiranya umusoro w’abaturage n’amafaranga yabo bwite.
Yagize ati “Twe ntituba twifuza kubafungira, byaba ari amahirwe bose biyemeje gukurikiza amategeko badahanwe. Ukoze ikosa bwa mbere amategeko atwemerera kumuhanisha gukuba imisoro yanyereje inshuro 10, ubwa kabiri ayo yanyereje tukayakuba inshuro 20, ubwa gatatu hakiyongeraho no kumufungira ubucuruzi igihe k’iminsi 30 kandi mu bo twafungiye ntawe utari waburiwe byibura inshuro ebyiri.”
Yakomeje asaba abaguzi gusobanukirwa ko ari bo bishyura TVA kuko bizabaha imbaraga zo kwaka inyemezabuguzi zidafite amakosa, cyane ko zishobora no kubafasha mu ibaruramutungo n’igenamigambi ryabo rya buri munsi.
Ikindi ni uko badakwiye guterwa ubwoba n’abacuruzi bababwira ko nibasaba inyemezabwishyu igiciro kiyongera. Uwahura n’iki kibazo yahamagara nomero itishyurwa 3004 akarenganurwa kuko ari uburenganzira bwe guhabwa igihamya ko yaguze mu nzira zemewe n’amategeko.
EBM IVUGURUYE ISHYIRWA MURI MUDASOBWA
EBM ya kabiri ni ikoranabuhanga rya EBM risanzwe ryakorewe amavugururwa kugira ngo ryorohereze abacuruzi kumenyekanisha no gusora.
Amavugururwa yakozwe kubera ko utumashini hari ubwo twatindaga gutanga amakuru kubera impamvu nyinshi zirimo kuba nta mafaranga yo kuyikoresha (airtime) arimo, simukadi irimo ishobora kugira ikibazo, amakuru y’ibiguzwe yandikwa adasomeka neza n’izindi.
Hari n’ubwo turiya tumashini tugira ibibazo bigasaba kujya kudukoresha aho twaguzwe bigatwara umwanya, abacuruzi bagafunga bagiye kudukoresha bikabatwara n’amafaranga y’ingendo.
Mbera Emmy ati: “Kuri EBM ya kabiri ibyo byose byarakemutse, uretse kugura ikarita ugahamagara utubwira ko imashini yagize ikibazo tukakubwira ibyo ukora ako kanya. Ikindi EBM ya kabiri ishyirwa muri mudasobwa, iyo ukora ureba ibyo ukora waba wibeshye ukabikosora, inyemezabwishyu ukayisohora ku rupapuro runini rusanzwe.”
Ku mucuruzi ufite amashami ahantu hatandukanye iri koranabuhanga rirayahuza, inyemezabuguzi zose zigatangirwa ahantu hamwe ndetse bikoroshya akazi kuko iyo avanye ibintu mu mahanga akabimenyekanisha muri gasutamo bihita byiyandika ku mazina ye.
Mbera akomeza agira ati “Iryo koranabuhanga ni iry’Ikigo k’Imisoro n’Amahoro dutangira ubuntu, abacuruzi bazana mudasobwa zabo tukaribashyiriramo ku buntu tugakomeza tubaha ubufasha. Ikiza cyaryo ni uko tugenda turivugurura (upgrade).”
RRA ifite umushinga w’imyaka itatu uzatangira muri Mutarama 2019, wo kunoza iri koranabuhanga ku buryo rizajya rikorera abacuruzi ibaruramari ry’ubucuruzi bwabo, imenyekanisha, no kwishyura imisoro bagasigarana gucuruza no kurangura gusa.


text:
Rubavu: Ahagiye kubakwa icyambu ku Kiyaga cya Kivu hatangiye gutunganywa
Yanditswe na Iyaremye Yves
Abatuye mu nkengero z’Ikiyaga cya Kivu ahazubakwa icyambu batarimura ibikorwa byayo bahawe bitarenze iki cyumweru ngo babe bamaze kubyimura.
Ubuyobozi bw’Umurenge wa Nyamyumba mu Karere ka Rubavu ahagiye kubakwa iki cyambu butangaza ko abaturage betegujwe mbere.
Umunyamabanga Nshingwabikorwa w’Umurenge wa Nyumyumba, Ugirirabino Elizaphan, avuga ko inzu hafi ya zose zamaze kujya hasi mu rwego rwo kwitegura gusiza.
Avuga ko ibikorwa by’ibanze byo kubaka iki kibazo bizatangira mu mpera z’uyu mwaka mu rwego rwo kwihutisha gahunda zigamije ubuhahirane.
Agira ati, “Kuri ubu abari basanzwe bafite ibikorwa bitandukanye hano ku nkengero z’ikiyaga kuva ku ruhande rw’uruganda rwa Bralirwa kugera ahari sitasiyo ya Polisi muri Nyamyumba bamaze gushyira hasi inzu zabo, bashatse aho bimurira ibikorwa byabo kugira ngo hatangire hubakwe icyambu kigezweho kizazamura byinshi muri aka gace harimo ubuhahirane ndetse n’ubukungu muri rusange.”
Akomeza agira ati, “Ni ibintu byo kwishimira kuko abaturage batangiye kubyungukiramo bahabwa imirimo kandi ni ko bizakomeza kugeza icyambu cyuzuye.”
Bamwe mu baturage cyane abakora ubwikorezi mu Kiyaga cya Kivu bavuga ko iyi gahunda iziye igihe kandi izaba ari ingirakamaro.
Mwiseneza Jean Pierre, umwe mu baturage batuye muri aka gace, aragira ati, “Kuba batangiye kudutunganyiriza icyambu ni ingirakamaro, twatangiye kubona imirimo yo gusenya inzu zari ku mazi kandi turabona akazi kagiye gukomeza ni ibintu bizadufasha kugera kuri byinshi, ikindi kuba hagiye kuza icyambu bizatuma ubukungu bwiyongera tugere kure.”
Ubuyobozi bw’akarere ka Rubavu buratangaza ko iki cyambu kizateza imbere ibijyanye n’ubwikorezi bwo mu mazi mu kiyaga.
Murenzi Janvier, umuyobozi w’Akarere ka Rubavu wungirije ushinzwe imari n’iterambere ry’ubukungu yemeza ko iki cyambu kigiye gutangira kubakwa kizuzura gitwaye akayabo ka miliyari 2.5 aho kizuzura mu mwaka wa 2020.
Agira ati, “Muri gahunda dufite hari ibikorwa bigomba gukorwa muri uyu mwaka w’ingengo y’imari kuri ubu byatangiye, iki cyambu kirubakwa ku bufatanye na RTDA, na MININFRA tukitezeho byinshi mu kuzamura ubuhahirane ndetse n’ubwikorezi bwo mu mazi hakorwa ubucuruzi mu bice bitandukanye by’igihugu cyane muri iyi ntara y’Iburengerazuba yihariye ikiyaga hakiyongeraho na DRC.”


text:
Inyigisho y’umunsi mukuru wa Bikira Mariya abwirwa na Malayika ko azaba Nyina w’Imana
Ku wa kabiri, 25 Werurwe 2014 – Yateguwe na Padiri Alexandre UWIZEYE
Bavandimwe,
Amezi icyenda mbere y’umunsi mukuru w’ivuka rya Yezu (Noheli), turahimbaza Malayika atumwa n’Imana kuri Mariya n’ukwigira umuntu kwa Jambo. N’ubwo ari umunsi mukuru wa Bikira Mariya, mu by’ukuri Jambo wigize Umuntu akabana natwe niwe duhimbaza. Kwigira umuntu kwa Jambo kugira ngo aducungure bigaragaza urukundo rutagereranywa Imana ikunda abantu.
Mu Misa tumenyereye kumva padiri avuga ati « Nyagasani Yezu nabane namwe ! ». Aya magambo kubera kuyamenyera ntitwumva uburemere bwayo, tukumva ari ibisanzwe. Mariya niwe wayabwiwe bwa mbere aramutungura yibaza icyo iyo ndamutso ivuga.
Koko rero umukobwa w’isugi, Mariya w’i Nazareti mu ntara ya Galileya, yari afite gahunda yo kuzabana na Yozefu. Byari bigeze kure mu miryango no mu mategeko y’igihugu byari byaremewe, hari hasigaye umugisha w’umuherezabitanbo.
Nibwo Imana yohereje Malayika kuri Mariya. Iti « Umushinga ufitanye na Yozefu ndawuzi kandi ni gahunda nziza. Icyakora hari undi mugambi ngufiteho. Ugiye gusama inda, ukazabyara umwana w’umuhungu, maze ukazamwita izina rya Yezu. Azaba umuntu ukomeye, kandi bazamwita mwene Nyir’ijuru. Nyagasani imana azamwegurira ingoma ya se Dawudi, azategeka umuryango wa Yakobo ubuziraherezo, ingoma ye ntizashira ».
Ubwo Mariya yari atuje ateze amatwi. Niko kubaza Malayika kugira ngo arusheho gusobanukirwa. « Ibyo bizashoboka bite, kandi nta mugabo mbana nawe ? »
Malayika ati « Roho Mutagatifu azakumanukiraho, maze ububasha bwa Nyir’ijuru bukubundikire mu gicucu cye, ndetse ugiye kuvuka azaba intungane, kandi azitwa Umwana w’Imana ». Malayika akomeza amuha urugero. Ati « Elizabeti ntumuzi ? Si mwene wanyu ? Ntimwamwitaga ingumba ! Nyamara ku bubasha bw’Imana atwite inda y’amezi atandatu. Ntakinanira Imana ».
Mariya aravuga ati « Ndi umuja wa Nyagasani ; byose bimbeho nk’uko ubivuze ». Ibyakurikiyeho murabizi nk’uko tubivuga muri rya sengesho abakristu bakuru bavuga mu gitondo, saa sita na ni mugoroba ryitwa Indamutso ya Malayika : « Nuko Jambo yigira umuntu, abana natwe ». Ni icyo gihe byabaye. I Nazareti hari Kiliziya y’akataraboneka yanditseho « Aha Jambo yigize umuntu ». Ibyo umwanditsi w’Ivanjili atubwira si umugani cyanga se igitekerezo. Byabayeho, aho byabereye harazwi kandi harasurwa, n’igihe byabereye kirazwi. Ese inyigisho twakuramo ni izihe ?
Ibyo bizashoboka bite kandi nta mugabo tubana?
Mariya ntashidikanya ko ibyo Malayika Gaburiyeli amubwiye bizabaho koko. Ariko arasobanuza kugira ngo arusheho kumenya neza icyo Imana imishakaho n’uburyo kizashyirwa mu bikrwa. Ibi biradusaba gusobanukirwa n’ukwemera kwacu.
Hari abakristu bavuga ngo “Erega ni amayobera matagatifu”. Bityo ntibagerageze gusobanukirwa n’ukwemera kwabo. Bakamera nka wa mukristu babajije bati “Wemera iki?” Ati “Nemera ibyo padiri yemera, mugende mumubaze”. Iyobera ritagatfu si ikidasobanutse, ahubwo ni icyo ubwenge bwa muntu budashobora gusobanukirwa ngo bugikonoze. Mbese ni nk’iriba rifite amazi meza atanga ubugingo, menshi cyane kuburyo udashobora kuyavoma ngo urikamye. Gusobanukirwa n’ukwemera kwacu ni ngombwa. Nibyo Petero intumwa atubwira ati” Nimuhore mwiteguye guha igisubizo umuntu wese uzagira icyo ababaza kubyerekeye ukwizera kwanyu”. (1 Pet 3, 15).
Mu bindi bihugu, usanga abakristu bashishikarira kwiga amasomo ajyane iby’ iyobokamana. Bo ntibayaharire abitegura abapadiri. Mu Rwanda hari kaminuza zirenze imwe gatolika cyangwa zegamiye kuri Kiliziya gatolika. Ni igikorwa dushimira Imana. Icyakora bashyizemo n’amashami yigisha ubuhanga mu by’Iyobokamana (Théologie), baba batanze umusanzu ukomeye mu kubaka Kiliziya ndetse n’igihugu. Nkeka ko ari nabyo bagombye kuba barahereyeho kuko ubutumwa bw’ibanze bwa Kiliziya ari ukwigisha Ijambo ry’Imana, ibindi bigakurikiraho (Mt 28, 19; Lk 16,15). Mu Rwanda hari abakristu batari bake bashaka gusobanukirwa n’ukwemera kwabo, birenze ibyo bize bitegura Ukaristiya ya mbere n’ugukomezwa, ariko bakabura ubibigisha n’aho babyigira. Hari abakateshiste bashaka gucengera inyigisho zabo kuko ngo “ntawe utanga icyo adafite”, ariko bakabura aho bigira. Amashuri y’abakateshiste abapadiri bera badusigiye hafi ya yose yahinduriwe ubutumwa.
Abantu baminuza muri “siyansi” na “tekinoloji” ariko mu mubano wabo n’Imana bagakomeza kugendera ku byo bize muri gatigisimu, nabyo batigishijwe n’umukateshiste wabyigiye, bashobora kumera nka wa muntu ufite urutwe runini ariko igice gisigaye cyaranyunyutse. Mu Rwanda hakenewe “siyansi” na “tekinoloji” ariko bimurikiwe n’Ijambo ry’Imana yo Muremyi wa byose. Bikira Mariya atubere urugero rwo gusobanukirwa n’ukwemera kwacu.
Ububasha bwa Nyir’ijuru bukubundikire mu gicucu cye
Hari ubwo dukeka ko kuri Mariya byose byari urumuri rutamanzuye. Yari mu gicucu cy’urumuri. Kuri Mariya byose ntibizaba bisobanutse neza. Azakora urugendo rw’ukwemera nk’abandi bantu. Azakomeza kuzirikana ijambo ry’Imana mu mutima we kugira ngo arusheho kurisobanukirwa.
“Yego” ya Bikira Mariya
Bikira Mariya yemeye kureka umugambi yari afite wo kubakana na Yozefu nk’uko abandi bagabo n’abagore babana. Mu bwiyoroshye, yemeye ko Imana yinjira mu buzima bwe, mu mugambi we ikawuhindura. Atubere urugero rwo kumvira Imana no gukora igihe cyose no muri byose ugushaka kwayo. “Yego” ya Mariya ishingiye ku kwemera.Yizeye Imana yemera kugira uruhare mu mugambi wayo wo gukiza abantu.
Igihe tubatijwe twabwiye Imana “Yego”. Iyo “yego” igomba kuvugururwa buri mu nsi, mu mateka anyuranye y’ubuzima bwacu. Ntibibe uko nshaka ahubwo bibe uko wowe ushaka Dawe!
Jambo wigize umuntu akomeze abane namwe, asendereze urukundo rwe mu mitima yanyu. Nk’uko akuzuye umutima gasesekara ku munwa, abakristu twese tubyarire isi urukundo dukomora kuri Kristu, duhereye mu ngo zacu, aho tuba, mu bo tubana, mu bo dukorana. Umubyeyi Mariya abidushoboze.
Padiri Alexandre UWIZEYE


text:
Rutahizamu Cristiano Ronaldo akiri muto yigeze kumara igihe kinini mu myitozo ku buryo Sir Alex Ferguson yaje amutegeka gutaha kuko hari hasigaye amasaha make ngo bakine umukino.
Uyu mutoza w’icyamamare yatinyaga ko Ronaldo yananirwa kare bigatuma atakaza imbaraga mu mukino cyane ko yarimo kuzamura ubuhanga bwe mu gucenga,gutera free kicks no gucenga.
Nicky Butt wasimbuwe na Ronaldo ubwo yakiniraga bwa mbere Manchester United muri 2003 ndetse no mu gitabo gishya “Viva Ronaldo”, Butt agaragaza amabanga agaragaza ibitambo Ronaldo yatanze kugira ngo agere ku rwego rwo hejuru.
Butt yagize ati: “Ronaldo yagaragazaga ko ari umuhanga ariko ntabwo ubuhanga bwe gusa aribwo bwari kumugeza hejuru.
Bikunze kuvugwa ko abakinnyi bamwe bakora cyane, bagasigara ku bibuba by’imyitozo kugira ngo bakore iy’inyongera cyangwa batyaze ubuhanga bwabo, ariko kuri Cristiano byari ubwitange bwuzuye,kwiyemeza, hamwe no gukora cyane.
Ntabwo yari afite imana imuha imbaraga, ntayo yahawe, yarakoze cyane kugira ngo abigereho. Mu byukuri yaje iwacu ari umwana muto unanutse, arakora cyane kugira ngo yongere imbaraga imyaka myinshi.
Yagombaga kongera imbaraga z’umubiri kuko Premier League ibisaba, kandi yari afite amahirwe menshi yo kubona ku giti cye ukuntu kugira imbaraga z’umubiri ari ingenzi iyo hari uwo muhanganye, ndetse no mu myitozo, nko guhangana na Roy Keane cyangwa na Jaap Stam.
Twamubonaga kandi yiyigisha ubudacogora ku gutera imipira y’imiterekano kandi yatubwiraga ku kintu runaka yabonye ahandi,agashaka kugikora neza kurushaho, agakora cyane kugeza agikoze.Ntabwo kwari ukwiyemeza gusa ahubwo yari yarabaswe n’umupira w’amaguru.
Ni we wa nyuma wavaga ku kibuga cy’imyitozo. Mu byukuri, ntiwashoboraga kumuvana mu kibuga cy’imyitozo kuko yakoraga ubudacogora ku mayeri ye,twese tugataha agahita yikorera igikapu cyuzuye imipira kugira ngo yitoza ubuhanga butandukanye.
Hari ubwo twabaga turi kurya saa sita muri kantine cyangwa twiteguye gutaha ukumva ijwi rya Sir Alex avugira hejuru ku bibuga by’imyitozo saa munani cyangwa saa cyenda,akanga Cristiano amubwira ko igihe kigeze ngo atahe,ati’dufite umukino mu minsi ibiri - birahagije nonaha’! ".
Uyu mugabo yavuze ko Ronaldo atari afite umukunzi icyo gihe ndetse umwanya munini yawuhariraga imyitozo no gutera ama free kicks na penaliti kugira ngo azabe umukinnyi wa mbere ku isi.
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN